Putrajaya Tidak Bincang Langkah Sabah Benar Pekerja China Masuk – Ismail Sabri

PUTRAJAYA: Keputusan Sabah membenarkan pekerja asing termasuk dari China kembali bekerja di negeri itu tidak pernah dibincang dalam Mesyuarat Khas Menteri dan Majlis Keselamatan Negara (MKN).

Menteri Kanan (Keselamatan), Ismail Sabri Yaakob berkata, kerajaan masih menutup pintu sempadan negara, termasuk melarang kemasukan pelancong dan pekerja asing kecuali ekspatriat kategori EP1 membabitkan pengurusan tertinggi seperti pengarah urusan syarikat.

“Sabah benar pekerja asing China ini tidak pernah bincang dalam Mesyuarat Khas Nenteri dan MKN. Di bawah Akta 342 kita masih tutup pintu sempadan kepada warga asing, terutama melibatkan pelancong, begitu juga pekerja asing.

“Kebenaran kepada pekerja asing setakat ini hanya melibatkan, ekspatriat kategori EP1. Pekerja EP1 juga perlu membuat ujian saringan di negara mereka dan jika negatif dibenar masuk, tetapi yang Sabah benarkan itu saya tidak tahu merujuk kepada pekerja apa. Saya nak maklum pekerja warga asing lain (selain EP1) masih tidak dibenar masuk,” katanya dalam sidang media, hari ini.ADVERTISING

Ismail berkata, walaupun China negara besar dan pulih daripada wabak Covid-19 serta banyak kawasan diisytihar bebas, Malaysia masih menganggap negara itu berisiko.

“Kita masih berbincang, kategori kawasan mana (warganegara China) kita akan benarkan masuk.

“Jadi, pekerja warga asing bukan EP1 masih perlu memohon,” katanya.

Sabah dilapor membenarkan semua perjalanan masuk ke negeri itu sama ada melalui udara, darat dan laut kepada pekerja warga asing dari China yang mempunyai permit kerja.

Ketua Menteri Shafie Apdal dalam satu kenyataan berkata, kebenaran dibuat berkuatkuasa serta-merta.

Bagaimanapun, pekerja asing dari China dikehendaki menjalani ujian Covid-19 di tempat masing-masing sebelum masuk ke Sabah dan disahkan bebas Covid-19.ADVERTISING

Katanya, kebenaran itu tertakluk kepada pematuhan SOP Jabatan Kesihatan Negeri Sabah (JKNS), peraturan Jabatan Imigresen Malaysia (JIM) dan pihak berwajib yang berkuat kuasa.

Pelajar luar negara boleh solat Jumaat

Sementara itu, Ismail memaklumkan pelajar dari luar negara yang berada di kampus universiti tempatan dibenar menunaikan solat di masjid dalam kampus universiti berkenaan jika disahkan bebas jangkitan Covid-19.

Katanya, kebenaran itu hanya membabitkan pelajar asing yang sudah berada dalam kampus dan bagi mereka yang disaring negatif selepas pulang dari negara asal.

“Kita hanya benarkan pelajar warga asing yang sudah berada di kampus dan disahkan negatif Covid-19 bersembahyang di masjid dalam kampus.

“Malah pelajar asing beragama Islam yang tiba di negara kita dan disahkan negatif juga dibenarkan bersembahyang di masjid dalam kampus saja,” katanya

SUBHEAD: Tidak larang golongan berisiko ke tempat awam

Dalam pada itu, beliau berkata kerajaan tidak pernah melarang golongan berisiko Covid-19 seperti warga emas dan kanak-kanak mengunjungi tempat awam.

Katanya, berdasarkan Akta Pencegahan dan Pengawalan Penyakit Berjangkit 1988 (Akta 342), golongan terbabit hanya tidak digalakkan mengunjungi tempat awam kerana dikategorikan sebagai kumpulan berisiko.

“Akta 342 tidak melarang warga tua dan kanak-kanak berkunjung ke tempat awam seperti kompleks beli-belah dan sebagainya.

“Bagaimanapun, kerajaan menasihati mereka tidak mengunjungi tempat berkenaan kerana mereka golongan berisiko,” katanya.

Ismail turut memaklumkan, kerajaan membenarkan latihan dan aktiviti sukan tanpa sentuhan secara individu dan bukan berpasukan bermula 15 Jun lalu.

Katanya, kerajaan juga sedang mempertimbang untuk membenarkan sukan membabitkan sentuhan badan, termasuk bola sepak.

“Minggu depan, Menteri Belia dan Sukan, Reezal Merican Naina Merican akan membentangkan kepada Mesyuarat Khas Menteri mengenai pelaksanaan PKP berhubung cadangan membenarkan latihan penuh acara berkontak bagi sukan berpasukan seperti bola sepak dan sukan tempur.

“Menteri belia dan sukan juga akan membentangkan cadangan penganjuran kejohanan sukan dan rekreasi secara berperingkat bagi pertimbangan Mesyuarat Khas Menteri,” katanya.- FreeMalaysiaToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lagi Lokaliti Di Sabah Kena PKPD Mulai 15 Julai

PUTRAJAYA: Dua lagi lokaliti di Sabah akan dikenakan perintah kawalan pergerakan diperketatkan (PKPD).

Timbalan Perdana Menteri, Ismail Sabri Yaakob, berkata PKPD dilaksanakan selama 14 hari bermula 15 hingga 28 Julai ini susulan peningkatan jangkitan Covid-19.

Di Sabah, PKPD membabitkan Projek Perumahan Rakyat (PPR) Lintas Sibuga, Sandakan, Kampung Telaga dan Kampung Pituru di Pitas.

Ismail turut memaklumkan PKPD yang akan tamat pada 14 Julai bermula 11.59 malam, melibatkan di Kampung Balung Cocos, Tawau, Sabah.

Sementara itu, PKPD Kampung Jaya Baru, Kunak, Sabah ditamatkan 13 Julai ini, lebih awal daripada dijadualkan.

Dalam pada itu beliau berkata, semalam 416 individu ditahan atas kesalahan ingkar SOP. Daripada jumlah itu, seramai 372 individu dikompaun manakala 44 lagi direman.

“Antara kesalahan direkodkan ialah tidak memakai pelitup muka, gagal merekod butiran diri/daftar masuk premis, tiada penjarakan fizikal, tidak patuh arahan kawalan pergerakan dan membawa penumpang berlebihan,” katanya.

Bagi Operasi Pematuhan, pihak berkuasa melakukan pemeriksaan ke atas 2,285 kilang, 16,822 premis perniagaan, 1,015 tapak pembinaan dan 456 asrama penempatan pekerja.

“Hasil pemeriksaan itu, sebanyak 67 premis meliputi kilang, premis perniagaan dan tapak pembinaan diarahkan tutup kerana gagal mematuhi SOP ditetapkan kerajaan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8,084 Kes Positif Baharu Covid-19

PUTRAJAYA: Kementerian Kesihatan melaporkan 8,084 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, ini menjadikan keseluruhan jangkitan meningkat kepada 2,369,613 kes setakat ini.

Sehingga 14 Oktober 2021: Jumlah kes COVID-19 yang dilaporkan adalah 8,084 kes (2,369,613 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam.


Sabah Rekod 2,537 Kes Denggi Setakat 26 Jun

KOTA KINABALU: Sebanyak 2,537 kes demam denggi direkodkan di Sabah setakat 26 Jun lalu dengan Kota Kinabalu mencatatkan kes tertinggi iaitu 648 kes.

Pengarah Kesihatan Sabah, Datuk Dr Christina Rundi, berkata ini diikuti Sandakan (428 kes), Semporna (385), Tawau (310) dan Lahad Datu (261).

“Sehingga semalam terdapat tujuh daerah melaporkan 17 wabak aktif penyakit demam denggi di seluruh Sabah,” katanya dalam kenyataan, hari ini.

Beliau berkata, pemeriksaan Jabatan Kesihatan Negeri Sabah di kawasan terbabit mendapati terdapat banyak sumber pembiakan nyamuk Aedes seperti takungan air jernih di dalam pasu bunga.

Sehubungan itu, Dr Christina meminta orang ramai menghapuskan tempat pembiakan nyamuk Aedes di kawasan rumah masing-masing.

Sementara itu, beliau berkata sehingga semalam, Sabah mencatatkan 16 kes penyakit kolera termasuk dua kes baharu masing-masing satu di Semporna dan Beaufort.

“Berikutan kes baharu di Beaufort, maka daerah berkenaan dikenal pasti sebagai daerah baharu wabak kolera di Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tengku Razaleigh Cadang Kerajaan Beri RM1,000 Kepada Rakyat

SHAH ALAM – Ahli Parlimen Gua Musang, Tengku Razaleigh Hamzah mencadangkan supaya kerajaan memberikan wang sebanyak RM1,000 kepada setiap warga Malaysia sepanjang pelaksanaan Perintah Kawalan Pergerakan (PKP).

Jelas beliau, perkara itu perlu dilaksanakan kerana ramai rakyat yang terkesan daripada pelaksanaan PKP telah kehilangan punca pendapatan kerana ada di antara mereka telah diberhentikan kerja dan tidak dapat berniaga.

“Saya telah beritahu kepada rakan-rakan bahawa kerajaan sekarang mesti memberikan wang kepada setiap rakyat Malaysia yang memiliki kad pengenalan biru, sebanyak RM1,000 untuk setiap bulan sepanjang PKP dilaksanakan.

“Bantuan itu akan membolehkan rakyat yang tidak dapat berniaga, kehilangan pekerjaan atau tidak mempunyai pekerjaan dan tiada wang simpanan meletakkan makanan di atas meja mereka dan mendapat akses kepada barang keperluan,” katanya.

Selain itu, Tengku Razaleigh turut mencadangkan supaya Amanah Ikhtiar Malaysia (AIM) menyediakan bantuan kewangan, pinjaman mudah mudah sehingga RM30,000 kepada peniaga kecil dengan jaminan peribadi atau keluarga.

“Ini termasuk golongan kontraktor kecil atau pembekal, harus diberikan akses kepada semua bank untuk pinjaman sehingga RM500,000 dan mereka ini tidak seharusnya dibebankan dan kesukaran untuk mendapat kemudahan pinjaman,” katanya.

Menurut Tengku Razaleigh, untuk memastikan keadaan ekonomi pulih semula, pakar kewangan dan perbankan perlu melakukan sesuatu supaya keyakinan pelabur dapat dipulihkan semula dan menarik semula pasaran modal.

“Tetapi kunci untuk meningkatkan keyakinan sangat bergantung pada nilai tukar ringgit Malaysia kita berbanding dolar Amerika Syarikat AS$ dan Yuan China. Kepimpinan politik mestilah seorang yang adil, tegas dan boleh dipercayai,” katanya.


‘Manusia Pokok’ kembali dapatkan rawatan

DHAKA: Lelaki Bangladesh yang digelr ‘Manusia Pokok’ kerana ketumbuhan pada tubuhnya kembali ke hospital hari ini selepas keadaannya semakin buruk.

Abul Bajandar, 28, menjalani 25 pembedahan sejak 2016 untuk membuang ketumbuhan pada tangan dan kakinya di Hospital Kolej Perubatan Dhaka.

Doktor hampir mengisytiharkan kejayaan rawatan mereka sebelum ia berulang yang memaksa Bajandar melarikan diri Mei lalu tanpa memberitahu kakitangan hospital.

Namun hari ini beliau dimasukkan semula ke hospital selepas keadaannya semakin teruk, dengan ketumbuhan kini meliputi hampir seluruh tangan dan kaki.

“Saya tersilap kerana meninggalkan hospital. Saya mencari rawatan alternatif tetapi tidak berjumpa.

“Kini saya faham saya terpaksa tinggal di hospital dan meneruskan rawatan di sini,” kata Bajandar.

Pakar pembedahan plastik di hospital itu, Samantha Lal Sen, berkata doktor akan menyambung semula rawatan dengan kadar segera, menambah ketumbuhan itu sudah merebak ke bahagian lain tubuh Bajandar.

“Saya meminta Bajandar kembali segera ke hospital.

“Kini kami perlu bermula dari awal. Kami perlu melakukan lebih banyak pembedahan,” katanya.

Perdana Menteri Bangladesh, Sheikh Hasina menjanjikan rawatan percuma kepada Bajandar selepas nasibnya menarik simpati rakyat negara itu.

Beliau tinggal di kabin peribadi mewah hospital berkenaan dengan isteri dan anak perempuan mereka hampir dua tahun ketika pusingan pertama rawatan.

epidermodysplasia verruciformis, masalah genetik amat jarang juga dikenali sebagai ‘sindrom manusia pokok’. – Agensi


HUMS tingkat potensi pelancongan perubatan di Sabah

KOTA KINABALU: Hospital Universiti Malaysia Sabah (HUMS) yang dijangka siap pada tahun 2021, bukan saja bakal memberi manfaat kepada rakyat Sabah, malah meningkatkan potensi pelancongan perubatan di negeri ini.

Menteri Kesihatan dan Kesejahteraan Rakyat Sabah, Datuk Stephen Wong Thien Fatt, berkata HUMS yang berkonsepkan hospital pintar itu pasti menarik minat pengunjung luar untuk datang menerima khidmat rawatan kesihatan.

“Hospital itu nanti akan menggunakan peralatan serta teknologi canggih dan ia akan menarik penduduk luar negara untuk menjalani rawatan di situ, seterusnya mereka akan membawa keluarga bersama berkunjung ke Sabah,” katanya.

Beliau berkata demikian selepas Majlis Menandatangani Memorandum Perjanjian (MoA) antara UMS dengan Jabatan Kesihatan Sabah serta Memorandum Persefahaman (MoU) antara UMS dan Health4U Solution Sdn Bhd di sini, hari ini.

Yang turut hadir ialah Naib Canselor UMS, Prof Datuk Dr D Kamarudin D Mudin.

Mengulas lanjut, Thien Fatt berkata, kewujudan hospital berkenaan akan turut membantu meningkatkan tahap kesihatan rakyat negeri ini, selain menjadi satu lagi kebanggaan kepada penduduk Sabah.

Sementara itu, beliau berkata, kementeriannya akan melihat kemungkinan untuk memperluaskan sistem teknologi canggih yang bakal digunakan di HUMS ke hospital kerajaan lain.

Katanya, sekiranya sistem itu berjaya, pihak kementerian akan melihat kemungkinan untuk mengunapakai sistem berkenaan di hospital kerajaan sedia ada dalam mengurangkan masa menunggu ketika pendaftaran pesakit dan semasa ingin mendapatkan rawatan.

Terdahulu, D Kamarudin berkata, proses pembinaan Hospital Pengajar UMS itu berjalan lancar dan mengikut jadual.

Katanya, pembangunan hospital berkonsep pintar pertama di Borneo itu bukan hanya mengguna pakai peralatan canggih, malah aplikasi Teknologi Komunikasi Maklumat (ICT) dalam sistem pengurusan dan pentadbiran hospital.

“Bila menyentuh mengenai hospital pintar, ia memang membabitkan peralatan canggih sebagai medium bagi menyediakan perkhidmatan lebih baik,” katanya.

HUMS yang juga hospital universiti pertama di Borneo dan keenam di Malaysia mula dibina pada Mac 2018 di dalam kawasan UMS dengan kos RM652 juta, akan dilengkapi 400 katil, 25 dewan pembedahan, 12 unit bersalin dan pelbagai kemudahan infrastruktur terkini. – Berita Harian


Hukuman Penjara Najib Ditangguh, Jaminan RM2 Juta

KUALA LUMPUR: Mahkamah Tinggi Kuala Lumpur membenarkan permohonan bekas Perdana Menteri, Datuk Seri Najib Razak untuk menangguhkan pelaksanaan hukuman penjara 12 tahun dan denda RM210 juta sehingga rayuan diputuskan.

Hakim Mohd Nazlan Mohd Ghazali bagaimanapun mengenakan syarat tambahan iaitu wang jaminan ditambah RM1 juta menjadikan ia RM2 juta.

Beliau memerintahkan jaminan dibayar esok dengan dua penjamin.

Selain itu Najib juga diarahkan melaporkan diri ke balai polis terdekat dua kali sebulan pada setiap 1 hari bulan dan 15 hari bulan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Golongan Remaja Diberikan Vaksin Pfizer – KJ

PUTRAJAYA: Vaksinasi kepada golongan remaja berusia 12 hingga 17 tahun akan menerima vaksin jenis Pfizer.

Menteri Kesihatan, Khairy Jamaluddin berkata, perkara itu telah diberi kelulusan Jawatankuasa Khas Jaminan Akses Bekalan Vaksin (JKJAV) Covid-19 yang akan dimulakan Sarawak terlebih dahulu.

“Sarawak akan bermula hari ini dengan remaja berumur 16-17 tahun dan 12-15 tahun yang berisiko tinggi (tanpa keadaan kesihatan yang kronik),” katanya dalam Twitter beliau hari ini.

Khairy turut memaklumkan, vaksinasi untuk golongan berkenaan akan disusuli Labuan dan Lembah Klang apabila negeri-negeri terbabit mencapai tanda aras 80 peratus vaksinasi dalam kalangan dewasa.

Khairy  semalam mengumumkan kumpulan pertama daripada 76,400 remaja di Sarawak akan menerima suntikan vaksin Covid-19 terdiri daripada mereka yang berumur 16 dan 17 tahun serta mereka yang berumur 12 hingga 15 tahun yang mempunyai penyakit berisiko tinggi seperti masalah berkaitan dengan sistem imunisasi.

Selepas kumpulan ini, vaksin akan diberikan secara berperingkat kepada mereka yang berusia 14 dan 15 tahun, diikuti oleh mereka yang berusia 12 hingga 13 tahun.

Vaksinasi itu adalah antara dasar yang dipersetujui oleh JKJAV yang sejajar dengan kelulusan yang ditetapkan Bahagian Regulatori Farmasi Negara (NPRA) untuk penggunaan vaksin Pfizer bagi golongan remaja.

Khairy turut memaklumkan semalam, keputusan pemberian suntikan vaksin Covid-19 terhadap pelajar sekolah pula akan dimuktamadkan dalam satu mesyuarat penyelarasan melibatkan antara Kementerian Kesihatan dan Kementerian Pendidikan pada Khamis ini.

Beliau berkata, selain suntikan vaksin kepada pelajar sekolah, terdapat cadangan lain berkenaan pendidikan dan kesihatan ketika menghadapi cabaran Covid-19 dengan turut akan dibincangkan pada mesyuarat itu, namun beliau tidak mengulas lanjut mengenai cadangan tersebut. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong Titah Rakyat Duduk Di Rumah

KUALA LUMPUR, 22 Mac: Dua hari selepas menyampaikan Titah Diraja menasihati rakyat mematuhi Perintah Kawalan Pergerakan menerusi televisyen dan radio, hari ini Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menggunakan media sosial untuk menyampaikan mesej serupa.

Menerusi catatan di laman Instagram rasmi Istana Negara (@istana_negara), Al-Sultan Abdullah  memegang plakad kuning yang memaparkan tulisan #StayHome dan #DudukRumah bagi menyampaikan mesej berkenaan.

Kapsyen yang mengiringi gambar itu menyebut: “Kita akan melalui cabaran ini bersama sebagai rakyat Malaysia, sebagai satu negara. Marilah kita menjalankan tanggungjawab dengan mematuhi arahan Perintah Kawalan Pergerakan untuk memastikan kita semua selamat.

“Sila duduk di rumah dan mainkan peranan masing-masing bagi membendung jangkitan wabak ini. Inilah masanya bagi kita untuk kekal kukuh dan tabah.

“We will get through this together, as Malaysians, as one country. Please be responsible and follow the Movement Control Order and the instructions which help keep us safe. Stay home and let us all play our parts. This is the time for us to stay strong and persevere. We will prevail!”

Pada Isnin, Perdana Menteri Tan Sri Muhyiddn Yassin mengumumkan Perintah Kawalan Pergerakan bermula 18 hingga 31 Mac di seluruh negara bagi membendung penularan wabak COVID-19. – BERNAMA


Polis Bagi Amaran Keras Kepada Penduduk Tidak Patuh Perintah

TAWAU: Tindakan Polis Diraja Malaysia (PDRM) menegur masyarakat secara berhemah, kini bertukar menjadi amaran keras selepas masih terdapat segelintir masyarakat dikesan masih ingkar arahan Perintah Kawalan Pergerakan (MCO), di sini, hari ini.

Tinjauan Borneo Today di beberapa kawasan perumahan seperti di Megah Jaya, Batu 4, Taman Semarak dan Kampung Titingan mendapati, masih ada orang awam berada di luar rumah termasuk ada yang bersenam di kawasan umum.

Ketua Polis Daerah Tawau Asisten Komisioner Peter Umbuas ketika dihubungi, mengesahkan menerima maklumat berhubung aktiviti luar orang ramai yang dilihat sengaja melanggar MCO yang kini memasuki hari ketujuh.

“Di Megah Jaya misalnya, pihak kami menerima aduan ada individu yang beriadah di kawasan premis perniagaan sejak semalam dan hari ini.

“Bagaimanapun, sebaik Unit Peronda tiba di sana, individu tersebut tiada dipercayai sudah pulang ke rumah,” katanya.

Menurut Peter, dalam pemantauan yang dilakukan hari ini, anggota bertugas mendapati masih ada individu berada di luar kediaman termasuk ada yang bersiar-siar di jalan taman perumahan.

“Ia menyebabkan anggota bertugas bertindak memberi amaran tegas dan mengarahkan mereka masuk ke dalam rumah masing-masing jika enggan mematuhi arahan MCO.

“Secara keseluruhannya, penduduk yang ingkar boleh dianggarkan sekitar 5 peratus sahaja, manakala 95 peratus lagi mematuhi arahan MCO,” katanya.

Tambahnya, pemantauan dan rondaan akan dilakukan secara berterusan sepanjang pelaksanaan MCO dalam memastikan matlamat mengekang penularan wabak Covid-19 berjaya dilaksanakan. – BorneoToday


Ratusan Murid Jalani Ujian SWAB Covid-19, Mereka Menangis Menanggung Kesakitan

Terdaulu, Sekolah Kebangsaan (SK) Permatang Janggus, Penaga, Pulau Pinang diarah tutup lapan hari bagi membendung penularan pandemik Covid-19 menjadi lebih serius selepas seorang guru wanita disahkan positif wabak tersebut.

Guru berkenaan dilaporkan tidak sihat ketika di sekolah sebelum dia pergi mendapatkan rawatan di sebuah hospital di Kedah.

Difahamkan guru itu adalah isteri kepada seorang ahli politik di Kedah yang berkempen di Sabah ketika Pilihan Raya Negeri (PRN) itu baru-baru ini.

Akibatnya, kira-kira 600 murid di sekolah berkenaan terpaksa menjalani ujian pengambilan sampel dan saringan kesihatan (SWAB) Covid-19 dan mereka diarahkan kuarantin di rumah sementara menunggu keputusan keluar.

Sementara itu, media sosial juga dibanjiri dengan foto wajah anak-anak kecil yang sedang menangis seolah ketakutan selain menahan kesakitan ketika mereka menjalani ujian saringan tersebut.

Bukan hanya di Kedah, murid SK Silabukan Sabah turut menerima nasib yang sama dan media sosial seperti Facebook dan Twitter kini dibanjiri dengan kemarahan orang ramai terhadap orang politik yang didakwa penyebab kejadian tersebut.

Ditambah pula dengan laporan bilangan kes positif mencanak naik kepada 260 kes menjadikan kes kedua tertinggi dalam sejarah PKP dilaksanakan.

Tidak hairanlah ramai suarakan isi hati mereka kerana yang menanggung bebanan adalah rakyat bawahan jika PKP terpaksa dilaksanakan kembali seperti apa yang dibayangi oleh Ketua Pengarah Kesihatan, Tan Sri Dr Noor Hisham Abdullah dalam ciapan twitternya semalam.

Apa pun mari kita doakan agar Covid-19 ini tak merebak kepada murid- murid, guru lain dan semua kakitangan sekolah terbabit.

Kasihan melihat murid ramai yang menangis semasa ujian swab dilakukan. Semoga urusan mereka dipermudahkan. – SINAR/ Kredit foto : Dzul Atfi/ Hafiz Zulkifli / Mohd Hafizie Zainuddin

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Berdosakah Saya Pukul Kaki Suami Sampai Patah Kerana Dia Gilakan Wanita Lain?’

Perkongsian dari laman Kisah Rumah Tangga.

Ambil yang jernih, buang yang keruh. Semoga bermanfaat dan menjadi pengajaran buat kita semua agar rumah tangga lebih bahagia.

ASSALAMUALAIKUM. Saya nak minta pendapat sikit, jangan kecam dan berilah pendapat yang bagus.

Saya seorang isteri yang betul-betul ada sifat panas baran. Baru-baru ini saya bergaduh dengan suami saya kerana dia gilakan perempuan lain.

Walaupun dia tahu saya jenis yang setia, dia tak jaga saya sewaktu saya sakit di hospital.

Banyak lagi yang saya pendam bertahun-tahun dan disebabkan terlalu memendam perasaan, saya mula naik angin.

Mula-mulanya pergaduhan kecil saja. Dia mula tampar muka saya, tolak saya ke tanah, tampar muka saya, ditendangnya badan sehingga saya terjatuh dari tangga.

Entah syaitan apa yang merasuki saya pada masa itu,saya dah betul-betul marah, saya pukul kaki suami dengan kayu besbol.

Kedua-dua belah kaki dia saya kerjakan. Saya tumbuk muka dia kiri kanan, tumbuk kepala dia, cakar muka dia.Kaki suami berdarah sebab kena pukul dengan kayu tepat pada tulang kakinya yang pernah patah dulu.

Saya suruh dia ceraikan saya sebab saya dah tak boleh nak memaafkan dia lagi. Tetapi, dia tak nak.

Persoalannya sekarang, betul ke selepas ini dia akan berubah? Takkan pukul saya? Takkan gilakan perempuan lain?

Berdosakah saya sebagai isteri membalas balik pukulan suami saya? Sebab saya tidak suka dipergunakan oleh lelaki walaupun keluarga saya sendiri. Minta pencerahan.


Wanita Dicabul, Dibelasah Penceroboh Rumah

KOTA KINABALU: Seorang wanita berdepan detik cemas selepas bukan sahaja dicabul malah dibelasah oleh seorang lelaki yang memecah masuk rumahnya di Bukit Padang di sini, semalam.

Pada kejadian jam 6 pagi, mangsa yang berusia 34 tahun bagaimanapun dapat menyelamatkan diri selepas bergelut dengan penjenayah terbabit dengan keluar meminta tolong daripada jiran.

Ketua Polis Daerah Kota Kinabalu Asisten Komisioner Mohd Zaidi Abdullah berkata, siasatan awal mendapati, mangsa yang baru selesai mandi diserang oleh suspek sebelum diheret ke atas tilam.

“Mangsa yang meronta dan menjerit meminta tolong berjaya melepaskan diri walaupun beberapa kali ditumbuk serta dicekik oleh suspek.

“Kepala mangsa turut dihentak ke dinding bilik namun dia terus melawan sehingga berjaya membuka pintu utama rumah dan menjerit meminta pertolongan.

“Jeritan itu disedari jirannya yang terus memeriksa belakang rumah mangsa sebelum melihat suspek melompat keluar daripada tingkap kediaman,” katanya dihubungi hari ini.

Mohd Zaidi berkata, jiran mangsa mengenali suspek yang dikatakan turut tinggal di sebuah rumah di kawasan berkenaan.

Katanya, hasil siasatan, pihaknya menahan suspek dan merampas pakaian yang dipakai ketika kejadian.

“Hasil siasatan, suspek mengaku masuk ke rumah mangsa untuk mencuri namun selepas melihat keadaan mangsa, suspek bertukar niat dan cuba mencabulnya.

“Semakan mendapati, suspek mempunyai rekod kesalahan lampau mengikut Seksyen 15(1)(a) Akta Dadah Berbahaya 1952 dan Seksyen 448 Kanun Keseksaan,” katanya.

Kes turut disiasat mengikut Seksyen 354 Kanun Keseksaan kerana mencabul dan Seksyen 323 akta sama kerana mencederakan mangsa. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan 40 Jemaah Solat Jumaat, 30 Jemaah Bagi Solat Fardu

KOTA KINABALU: Semua masjid dan surau dalam zon merah dan jingga COVID-19 di Sabah dibolehkan beroperasi dengan kehadiran sehingga 40 jemaah bagi menunaikan solat Jumaat bermula lusa.

Mufti Kerajaan Negeri Sabah, Datuk Bongsu Aziz Jaafar dalam satu kenyataan, berkata kebenaran itu berkuat kuasa hari ini hingga 6 Disember depan selaras kelonggaran pelaksanaan Perintah Kawalan Pergerakan Bersyarat (PKPB) di negeri ini.

“Bagi solat fardu lima waktu, masjid dan surau di kawasan itu dibenar mengadakan solat berjemaah yang dihadiri sehingga 30 orang bermula hari ini,” katanya.

Dua minggu lalu, masjid dan surau dalam zon merah dan jingga hanya dibenarkan mengadakan solat berjemaah dengan kehadiran tiga orang selepas sebulan larangan aktiviti ibadat di masjid dan surau berikutan PKPB.

Bongsu berkata, mulai esok juga, semua masjid dan surau dalam zon kuning serta hijau dibenarkan beroperasi dengan kehadiran satu pertiga daripada kapasiti ruang ibadat bagi solat Jumaat, manakala sehingga 40 orang bagi solat fardu lima waktu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kapal Nelayan Asing Ditenggelamkan Sebagai Tukun

KOTA KINABALU: Sebuah  kapal nelayan asing yang dirampas sejak 2018, ditenggelamkan di perairan Tompok Nosong, Kuala Penyu hari ini.

Bot itu dilupuskan untuk dijadikan tukun tiruan bagi menggalakkan biodiversiti marin.

Menteri Pertanian dan Industri Makanan Sabah, Datuk Junz Wong berkata, aktiviti pelupusan kapal nelayan asing itu bertujuan untuk memberi amaran kepada nelayan asing agar tidak menceroboh dan mencuri  sumber perikanan di negeri ini.

“Kita mahu hantar mesej yang jelas kepada semua kapal-kapal dari luar khususnya Vietnam bahawa kita memandang serius hal ini.

“Mana-mana kapal asing yang masuk di perairan di negeri ini, kita akan tangkap dan akan tenggelamkan kapal mereka serta tidak akan memberi peluang,”katanya.

Beliau berkata demikian selepas menyaksikan aktiviti pelupusan kapal nelayan asing Vietnam di perairan Tompok Nosong, Kuala Penyu, hari ini.

Tambahnya, kehadiran kapal-kapal asing di negeri ini juga menjejaskan mata pencarian nelayan tempatan, justeru menyumbang kepada kenaikan harga hasil laut khususnya menjelang musim perayaan.

Junz berkata, sejak pelaksanaan polisi baharu iaitu aktiviti pelupusan kapal nelayan asing tersebut, harga ikan kekal seperti biasa dan stabil.

“Ini merupakan kali kedua saya menyaksikan aktiviti kapal nelayan asing ditenggelamkan.

“Kita telah laksanakan aktiviti ini buat pertama kalinya di Kudat pada tahun lalu dan kita  berjaya menangkap 10 kapal nelayan asing,” katanya.

Mengulas lanjut, beliau berkata, lesen nelayan laut dalam tidak lagi diluluskan tanpa persetujuan negeri Sabah.

Katanya, lesen tersebut harus dikembalikan kepada Sabah agar tangkapan hasil laut dapat dinikmati sepenuhnya oleh nelayan tradisional di negeri ini.


Pembunuhan Gajah Borneo, Segerakan Penugasan Platun Tiger

KOTA KINABALU: Timbalan Ketua Menteri, Datuk Christina Liew berharap penugasan Unit Platun Tiger, Pasukan Gerakan Am (PGA) digerakkan secepat mungkin bagi membantu dan menghentikan kes pembunuhan gajah Borneo yang berlaku di Sabah.

Beliau berharap pembunuhan kejam terhadap gajah di negeri ini dapat dihentikan dengan pembabitan pasukan Polis Diraja Malaysia (PDRM) bagi usaha mengawal keselamatan melindungi hidupan liar di negeri ini.

Katanya, berdasarkan laporan bedah siasat terhadap gajah yang ditemukan terapung di Sungai Kinabatangan Ahad lalu, terdapat kemungkinan haiwan berkenaan dibunuh kerana penemuan kaki gajah yang dipotong menggunakan objek tajam.

“Berdasarkan saiz kepanjangan tulang kaki gajah (ulna) yang ditemukan, kami dapat anggarkan ketinggian gajah ini sekitar enam kaki dan ia merupakan gajah separa dewasa.

“Kami tidak pasti jika gading gajah telah diambil kerana kepala gajah ini masih hilang. Bedah siasat juga mempercayai gajah ini telah mati lebih dari seminggu dan memandangkan ia terapung di sungai, sukar untuk mengenal pasti di mana gajah ini mati.

“Bagaimanapun Jabatan Hidupan Liar Sabah dan polis bekerjasana erat dalam menyelesaikan kes ini,” katanya dalam satu kenyataan hari ini.

Christina berkata, berita kematian gajah itu amat menyedihkan kerana sejak awal tahun ini, Sabah sudah kehilangan 21 ekor gajah dan ia satu perkembangan yang tidak baik kerana spesis gajah ini perlu dilindungi.

Menurutnya, jika kematian gajah berlaku secara berterusan hidupan liar bersaiz besar itu akan mengalami kepupusan di Sabah.

“Kita tidak boleh biarkan perkara ini berlaku. Saya tidak akan biarkan ini terjadi, kita kena bekerjasama dengan semua pihak berkepentingan bagi memastikan kita tidak membiarkan gajah ini pupus seperti badak sumatera,” tegasnya.

Menteri Pelancongan, Kebudayaan dan Alam Sekitar itu berkata, beliau kehilangan kata-kata untuk menggambarkan insiden kematian gajah yang berlaku kerana tidak sampai dua minggu selepas penemuan bangkai gajah di sebuah ladang sawit di Beluran kini Sabah dikejutkan lagi dengan penemuan terbaharu bangkai di Sungai Kinabatangan.


Empat Kes Jangkitan JE Setakat Ini Di Sabah – Jabatan Kesihatan

SABAH CATAT 4 KES JE SETAKAT INI: JABATAN KESIHATAN

KOTA KINABALU: Sebanyak empat kes berkaitan jangkitan wabak Japanese Encephalitis (JE) di Sabah dikesan setakat ini iaitu di Kota Kinabalu, Ranau, Papar dan Tambunan.

Pengarah Jabatan Kesihatan Sabah, Datuk Dr Christina Rundi berkata pada tahun lalu sebanyak lima kes jangkitan JE direkodkan di negeri ini.

“Terbaharu adalah yang berlaku di Kampung Lubang, Tambunan melibatkan seorang pesakit lelaki berusia 21 tahun.

“DIfahamkan pesakit kini stabil tapi masih menerima rawatan susulan di Hospital Keningau,” katanya dalam sidang media khas oleh Menteri Kesihatan dan Kesejahteraan Rakyat, Datuk Frankie Poon di sini hari ini.

Dr Christina berkata demikian ketika diminta mengulas mengenai perkembangan terkini ujian pengesahan kes JE yang melibatkan seorang penduduk di Kampung Lubang, Tambunan semalam.

Wabak JE disebabkan oleh virus flavivirus yang boleh mengakibatkan gejala ‘viral encephalitis’ dan virus JE disebarkan kepada manusia melalui gigitan nyamuk Culex yang telah mendapat virus itu daripada haiwan seperti khinzir atau burung liar.

Dalam pada itu Dr Christina berkata dalam usaha menangani penularan penyakit itu Jabatan Kesihatan Negeri juga bekerjasama dengan Jabatan Hidupan Liar Sabah dan Jabatan Veterinar Negeri untuk membantu daripada pemeriksaan haiwan itu.

Katanya maklumat daripada kedua-dua jabatan itu penting bagi perolehan data dan sampel haiwan terbabit sama ada ia adalah baka tempatan atau import.

Sementara itu, beliau turut meminta orang awam agar sentiasa berwaspada dan menyalurkan maklumat kepada pihak kesihatan dengan segera sekiranya berlaku kes jangkitan penyakit di kawasan masing-masing.

Jelas beliau tahap kesedaran orang ramai dalam menjaga kebersihan di kawasan perumahan mereka juga perlu ditingkatkan bagi mengecah jangkitan JE yang disebarkan melalui gigitan nyamuk Culex.


‘Rentas Daerah & Negeri Selepas 80% Rakyat Divaksin’

KUALA LUMPUR: Kelonggaran merentas sempadan daerah dan negeri akan dipertimbangkan jika 70 hingga 80 peratus rakyat sudah diberi vaksin COVID-19.

Ketua Pengarah Kesihatan, Tan Sri Noor Hisham Abdullah, berkata buat masa ini, Kementerian Kesihatan (KKM) belum mempertimbangkan kebenaran merentas daerah dan negeri walaupun program vaksinasi sudah bermula.

“Kita menjangkakan negara mencapai imuniti kelompok dalam tempoh enam hingga sembilan bulan.

“Sepanjang tempoh itu, kita menggunakan dua pendekatan iaitu kesihatan awam menerusi pematuhan prosedur operasi standard (SOP) dan strategi vaksinasi.

“Kedua-dua pendekatan ini dijalankan seiring sehingga kita mendapatkan imuniti kelompok iaitu 70 hingga 80 peratus daripada rakyat kita sudah diberikan vaksin,” katanya.

Beliau berkata demikian pada sesi libat urus KKM bersama media yang berlangsung secara dalam talian, hari ini.

Sebaik negara mencapai tahap imuniti kelompok yang disasarkan, Dr Noor Hisham berkata, pertimbangan turut diberikan untuk perjalanan rentas negara.

“Kita sudah ada perbincangan berhubung pasport imuniti sama ada kita boleh merentas negeri, negara dan sebagainya tetapi ini memerlukan data dari negara lain juga.

“Namun perkara ini masih dalam penelitian kerana kita memerlukan lebih banyak data. Mungkin dalam tempoh enam hingga sembilan bulan ini, kita boleh mendapatkan data terbabit.

“Jika negara kita dan negara lain sudah mencapai imuniti kelompok, mungkin kita akan pertimbangkan (perjalanan rentas negara),” katanya.

Mengulas lanjut mengenai imuniti kelompok, beliau berkata jangkaan dan penilaian yang dibuat KKM adalah berdasarkan garis panduan Pertubuhan Kesihatan Sedunia (WHO). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanggungjawab Jadi PM Kali Ini Tiga Kali Lebih Berat – Dr Mahathir

KUALA LUMPUR, 10 Ogos: Tun Dr Mahathir Mohamad menyifatkan tanggungjawabnya sebagai Perdana Menteri pada masa ini sebagai tiga kali lebih berat berbanding semasa melaksanakan tanggungjawab itu sebelum ini.

Dr Mahathir, yang merupakan perdana menteri keempat Malaysia pada 1981 hingga 2003, menjelaskan semasa mengambil alih pemerintahan negara pada ketika itu keadaan pentadbiran dan kewangan negara berada dalam keadaan yang bersih dan teratur, tanpa soal kewangan menjadi masalah.

Negarawan berusia 94 itu sekali lagi dilantik sebagai perdana menteri, selepas Pakatan Harapan (PH) memenangi Pilihan Raya Umum ke-14 pada Mei 2018, menyifatkan beliau mengambil alih pemerintahan kali ini dalam keadaan pentadbiran yang ‘kotor’ serta diburukkan lagi dengan ramai yang terlibat dengan rasuah.

“Kita juga perlu bayar hutang yang dibuat oleh pemerintah terdahulu, sepatutnya (kini) kita dapat guna wang ini kalau ia (betul) dilabur tetapi wang ini hilang. Jadi kita terpaksa bayar hutang tetapi sumber asal dana kita sudah hilang. Jadi ini menjadi satu masalah yang berat untuk kita.

“(Kali ini) Tiga kali lebih berat lagipun usia saya telah lanjut dan saya perlu kerja seberapa kuat yang boleh kerana saya janji saya akan letak jawatan. Jadi saya punya masa mungkin tiga tahun, mungkin dua tahun.

“Dalam masa itu, saya perlu habiskan kerja yang memerlukan lapan tahun (ke) 10 tahun, saya kena berlari lebih cepat,” katanya dalam satu wawancara bertajuk “Mahathir Bicara Ulama dan Jokowi : Catatan Najwa” bersama personaliti media Indonesia Najwa Shihab, yang dimuat naik menerusi media sosial YouTube.

Dr Mahathir mencipta sejarah menjadi perdana menteri tertua di dunia dengan kembali ke Putrajaya setelah PH yang diterajuinya berjaya menewaskan Barisan Nasional (BN), yang telah 60 tahun menjadi kerajaan Malaysia.

Dalam wawancara itu, Perdana Menteri diajukan pelbagai soalan yang merangkumi isu pendidikan agama, politik, hal ehwal antarabangsa dan hubungan Malaysia-Indonesia serta berkenaan kehidupan peribadinya.

Mengenai isu peralihan kuasa kepada Datuk Seri Anwar Ibrahim dan bagaimana beliau melihat peranannya terutama dalam hal pentadbiran negara, Dr Mahathir berkata Anwar mempunyai hak untuk mencorak dasarnya sendiri dan beliau terbuka untuk memberi nasihat dan pendapat sekiranya diperlukan.

“Dia (Anwar) akan jadi perdana menteri terpulang kepada perdana menteri untuk menentukan dasar-dasar dia pula. Kalau saya ditanya, mungkin saya boleh beri nasihat, pendapat dan sebagainya. Kalau saya ditanya, tetapi saya tidak paksa sesiapa bertanya kepada saya,” katanya.

Ditanya pandangannya tentang Presiden Indonesia Joko Widodo, yang lebih dikenali sebagai Jokowi, Dr Mahathir menyifatkan beliau sebagai seorang pemimpin yang membawa pemikiran baharu.

“Presiden Jokowi sedar tentang keperluan membangunkan Indonesia dan dia memerhatikan tentang bukan sahaja politik tetapi juga pertumbuhan ekonomi,” katanya.


Hanya Kerana Hutang RM598, Dua Kanak-Kanak Perempuan Dibunuh Dengan Kejam

New Delhi: Polis India menghantar pasukan sokongan ke sebuah bandar di utara negara itu untuk meredakan ketegangan, susulan kes bunuh seorang kanak-kanak perempuan berusia dua tahun yang berpunca daripada hutang AS$144 (RM598).

Polis berkata, dua suspek sudah ditahan, selepas mayat dua kanak-kanak perempuan ditemui dalam tong sampah di Aligarh di negeri Uttar Pradesh, selepas mangsa diculik pada 31 Mei lalu.

Beberapa pegawai polis berkata, laporan perubatan menunjukkan kanak-kanak itu dijerut dengan kain.

Mayat mangsa disembunyikan di rumah seorang suspek sebelum dibuang ke dalam tong sampah kerana ia mula reput.

Kejadian itu menyebabkan penduduk berang dan merusuh dengan menyalahkan pihak berkuasa.

“Datuk kepada kanak-kanak perempuan itu berhutang dengan suspek dan mereka bertengkar mengenai kelewatan bayaran balik pinjaman berjumlah 10,000 rupee (RM598),” kata ketua polis Aligarh, Askash Kulhari.

Lima anggota polis sudah digantung atas tuduhan ‘kegagalan menjalankan tugas’, katanya. – AFP


Suami Penggal Kepala Isteri

New Delhi: Selepas memenggal kepala isterinya, seorang lelaki tampil menyerah dirinya di balai polis di daerah Banda, Uttar Pradesh, kelmarin, lapor Gulf News.

Lebih memeranjatkan apabila lelaki itu datang bersama kepala isterinya yang dipenggal ketika menyerah diri.

Menurut laporan berita tempatan, suspek Chinnar Yadav dan isterinya, Vimala yang berusia 35 tahun menetap di Netanagar.

Pasangan itu pada mulanya bertikam lidah sekitar jam 7.30 pagi hari kejadian selepas Yadav menuduh Vimala tidak setia serta menjalin hubungan sulit dengan lelaki lain.

“Ketika keadaan tegang, Yadav bertindak memenggal kepala isterinya dengan senjata tajam hingga mangsa mati,” kata Asisten Superintendan Mahendra Pratap Chauhan kepada media tempatan.

Susulan kejadian itu, Yadav ditahan untuk siasatan selepas tampil menyerah diri.

Senjata digunakannya turut dirampas manakala mayat isterinya dibedah siasat. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga individu positif dadah ditahan AADK

KOTA KINABALU: Agensi Antidadah Kebangsaan (AADK) daerah ini menahan tiga individu selepas didapati positif mengambil dadah.

Ketua Pegawai AADK Daerah Kota Kinabalu Lawrence Galleh berkata, ketiga-tiga suspek ditahan dalam Ops Cegah Jenayah membabitkan serbuan di empat kawasan kampung.

Menurutnya, kawasan berkenaan termasuklah Kampung Contoh Petagas, Taman Kuala Manggatal, Kampung Inanam Laut dan Kampung Nosoob Penampang.

Operasi itu, katanya, melibatkan tujuh anggota AADK dan dijalankan bermula jam 9 malam Isnin hingga jam 1 pagi Selasa.

“Seramai lima individu menjalani pemeriksaan dan tiga daripadanya didapati positif dadah yang berumur dalam lingkungan 19 hingga 50 tahun.

“Tiada rampasan dadah dibuat dan kesemua tangkapan disiasat mengikut Seksyen 3(1) Akta Penagih Dadah (Rawatan dan Pemulihan) 1983,” katanya dalam kenyataan di sini.

Beliau berkata, tangkapan turut direman di Pusat Tahanan Reman Papar selama 11 hari di bawah akta yang sama. – Utusan Borneo


Rupanya sama penagih…

TINDAKANNYA menendang seorang lelaki kononnya untuk membantu Agensi Antidadah Kebangsaan (AADK) memberkas suspek gagal menyelamatkan seorang penagih daripada ditahan penguat kuasa AADK.

Lelaki berusia 32 tahun itu antara enam penagih yang ditahan dalam Op Cegah bermula jam 9 malam dan berakhir 3 pagi tadi, di kawasan Inanam Capital, Kota Kinabalu.

Terdahulu, seorang lelaki berusia 29 tahun cedera ketika cuba melarikan diri dengan terjun dari tingkat satu bangunan di Inanam Capital selepas menyedari kehadiran sepasukan penguat kuasa AADK Sabah.

Susulan itu, pasukan penguat kuasa AADK mengejarnya dan berlaku sedikit pergelutan.

Pada masa sama, seorang lelaki tiba-tiba datang dan terus menendang bahagian muka suspek sehingga luka teruk di bahagian dahinya.

Tindakan lelaki itu menyebabkan dia turut ditahan dan hasil soal siasat mendapati kedua-dua mereka ini saling kenal dan pernah bergaduh sebelum ini akibat masalah dadah.

Ketua Pegawai AADK Kota Kinabalu, Lawrence Galleh berkata, ujian saringan air kencing kedua-dua suspek didapati positif dadah jenis methamphetamine atau syabu.

“Operasi Cegah selama lapan jam bermula 9 malam itu, menahan seramai sebelas orang kerana disyaki penagih dadah.

“Daripada jumlah itu, enam lelaki ditahan selepas ujian air kencing dijalankan mengesahkan mereka positif dadah jenis syabu,” katanya.

Lawrence berkata, seorang daripada suspek dibawa ke Hospital Queen Elizabeth (HQE) untuk rawatan kerana mengalami luka di bahagian dahi.

“Semua suspek berusia 20 hingga 40 tahun ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK atau tampil ke mana-mana pejabat AADK berhampiran,” katanya.

Operasi itu membabitkan seramai 10 penguat kuasa dari AADK Sabah dan AADK Kota Kinabalu. – Harian Metro


Dirompak Selepas Dua Kali Dilanggar Kereta

MADRID: Malang buat seorang lelaki apabila dia yang parah dilanggar kereta sebanyak dua kali kemudiannya dirompak pula oleh sekumpulan lelaki, dalam kejadian di Sepanyol.

The Sun melaporkan, mangsa, Dean Millers, 29, dari Manchester, England dilaporkan koma selepas dilanggar kereta hingga terpelanting ketika melintas jalan.

Dia kemudiannya dilanggar sebuah lagi kereta dan peluang itu digunakan perompak berkenaan untuk melarikan dompetnya.

Kejadian berlaku ketika Millers bercuti di negara itu bersama isteri, Emily Clarke, 24, dua anak mereka, Ava-Rae, 3, dan Halleé-Rae, 2 dan neneknya, Pamela, 69 pada 21 Mei lalu.

Lelaki malang itu terpaksa diterbangkan ke hospital di Girona untuk menjalani pembedahan akibat mengalami retak 26 tulang dan patah tulang pinggul. – Agensi


COVID-19: 1,448 Kes Baharu, 5 Kematian Hari Ini

PUTRAJAYA: Sebanyak 1,448 kes COVID-19 dilaporkan hari ini dengan 10 kes dikesan mendapat jangkitan dari luar negara.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes hari ini ia menjadikan jumlah kumulatif kes COVID-19 di negara ini mencecah 317,717 kes.

Katanya, Selangor kekal mencatatkan pertambahan kes harian tertinggi dengan 561 kes, diikuti Johor (273) serta Sarawak 199 kes.

“Sehingga kini jumlah kes aktif dengan kebolehjangkitann COVID-19 ialah sebanyak 18,010 kes dan daripada jumlah ini 151 kes sedang dirawat di Unit Rawatan Rapi (ICU) manakala 72 kes memerlukan alat bantuan pernafasan,” katanya dalam kenyataan, hari ini.

Dalam pada itu, Dr Noor Hisham memaklumkan terdapat lima kes kematian baharu menjadikan jumlah kumulatif kes sebanyak 1,191 kes.

Beliau turut memaklumkan sehingga jam 12 tengah hari ini pihaknya merekodkan sebanyak 2,147 kes sembuh daripada COVID-19.

Ia menjadikan jumlah kumulatif kes pulih sepenuhnya daripada COVID-19 sebanyak 298,516 kes bersamaan 93.96 peratus daripada jumlah keseluruhan kes di negara ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kenduri Akikah Cetus Kluster Jambatan 1 Bombalai

KOTA KINABALU: Sabah merekodkan satu lagi kluster baharu Covid-19 berpunca daripada kenduri akikah yang diadakan di Kalabakan.

Jurucakap perkembangan harian Covid-19 di Sabah, Datuk Masidi Manjun berkata, kluster baharu terbabit mencatatkan sebanyak 15 kes.

“Pada hari ini, satu kluster baharu direkodkan iaitu Kluster Jambatan 1 Bombalai di Kalabakan merekodkan pertambahan empat kes baharu positif Covid-19 menjadikan jumlah kumulatif sebanyak 15 kes.

“Kes indeks adalah wanita berusia 59 tahun yang tinggal di Kampung Jambatan 1 Bombalai dalam mukim Merotai di daerah Kalabakan yang dikesan positif melalui saringan bergejala di pusat perubatan di Tawau pada 26 Februari lalu.

“Hasil penelitian, kes indeks mengadakan kenduri akikah di kediaman beliau (Kampung Jambatan 1 Bombalai) pada 20 Februari lalu.

“Daripada 41 kontak rapat yang disaring sejak 1 Mac lepas, 14 orang disahkan positif. Pengesanan kontak rapat dan punca jangkitan masih giat dijalankan,” katanya dalam satu kenyataan media, hari ini.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri itu berkata, jumlah kes Covid-19 pada hari ini masih kekal mencatatkan dua digit.

Beliau berkata, berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 pada hari ini adalah 61 kes, menjadikan jumlah kumulatif sebanyak 53,736 kes dan tiada kematian direkodkan.

“Jumlah pesakit Covid-19 yang sembuh dan dibenarkan keluar dari hospital ialah 78 menjadikan jumlah kumulatif 52,546 orang.

“Seramai 547 orang pesakit sedang menerima rawatan iaitu 189 orang di hospital dan 358 orang di Pusat Kuarantin dan Rawatan Berisiko Rendah (PKRC) Awam,” katanya.

Sementara itu, mengulas mengenai statistik vaksinasi di Sabah, Masidi berkata, setakat ini, 2,484 orang menerima suntikan vaksin harian dos 1 menjadikan jumlah kumulatif 19,032 orang. – HMetro


Satu Lokaliti Dikenakan PKPD Di Sabah Mulai 20 Sept

PUTRAJAYA: Perintah kawalan pergerakan diperketatkan (PKPD) akan dilaksanakan di tiga lokaliti di Pahang dan satu di Sabah bermula 20 Sept hingga 3 Okt ini, kata Ketua Pengarah Majlis Keselamatan Negara, Rodzi Md Saad dalam kenyataan.

Pelaksanaan PKPD di Sabah bermula 20 Sept hingga 3 Okt seperti berikut:

Penamatan PKPD di Sabah pada 19 Sept:


Pemohon BSH & BPN 2.0 Yang Telah Lulus Tak Perlu Kemaskini BPR 2021 Jika Tiada Sebarang Perubahan Maklumat – LHDN

Lembaga Hasil Dalam Negeri Malaysia (LHDNM) memaklumkan bahawa pemohon Bantuan Sara Hidup (BSH) 2020 dan Bantuan Prihatin Nasional (BPN) 2.0 yang telah lulus tidak perlu mengemaskini permohonan Bantuan Prihatin Rakyat (BPR) 2021.

Pemohon tidak perlu mengemaskini sekiranya tiada sebarang perubahan atau penambahan maklumat.

Minggu lalu, Menteri Kewangan, Tengku Datuk Seri Zafrul Tengku Abdul Aziz memaklumkan bahawa pelaksanaan Fasa Pertama Bantuan Prihatin Rakyat (BPR) telah dipercepatkan dari bulan Mei kepada akhir Februari.

Untuk mengetahui maklumat lanjut dan mempunyai sebarang kekeliruan mengenai BPR 2021 ini, anda boleh melayari pautan INI.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Cari Lelaki Filipina Bantu Siasatan Kes Palsu Permit Rentas Daerah

SEMPORNA, 25 Mei : Polis Semporna sedang mengesan seorang lelaki warga Filipina bagi membantu siasatan kes pemalsuan borang kebenaran rentas Perintah Kawalan Pergerakan (PKP) susulan penahanan 22 penumpang bas ekspres menggunakan permit palsu pada Jumaat lepas dalam satu sekatan jalan di KM15 Semporna-Tawau.

Ketua Polis Daerah Semporna Supt Mohd Farhan Lee Abdullah berkata suspek Alnajib Salleh, 32, beralamat tetap di Kampung Kamar Mayat, Semporna adalah kerani di sebuah syarikat bas ekspres di sini dikehendaki bagi membantu siasatan di bawah Seksyen 420 Kanun Keseksaan.

“Pada Jumaat lepas, kira-kira 8.30 malam, polis yang bertugas di KM15 menahan sebuah bas ekspres dari pekan Semporna dipercayai mahu ke Kota Kinabalu dan hasil pemeriksaan terhadap 22 penumpang, berumur 13 hingga 46 tahun itu didapati mereka menggunakan 18 keping permit palsu, berdasarkan nombor siri permit itu.

“Susulan itu, pada 11 malam hari yang sama, polis menyerbu dan memeriksa sebuah pejabat syarikat bas ekspres berkenaan di pekan Semporna, dan hasil serbuan polis merampas 13 keping salinan borang kebenaran pergerakan yang belum diisi, tujuh keping salinan borang bertulis, satu set komputer dan pencetak serta dokumen syarikat,” katanya dalam kenyataan di sini hari ini.

Beliau berkata sehari selepas itu, polis turut menahan seorang wanita berusia 34 tahun yang bekerja sebagai kerani di syarikat bas ekspres berkenaan bagi membantu siasatan, selain merakam keterangan pemilik syarikat sebagai saksi.

“Berdasarkan rakaman keterangan kerani wanita ini bahawa penumpang membayar RM10 bagi setiap borang kepada suspek lelaki yang melarikan diri ini,” katanya lagi.

Sementara itu, Mohd Farhan berkata 10 daripada 22 penumpang yang ditahan reman selama empat hari dibebaskan hari ini dengan jaminan polis, manakala 12 individu lagi yang juga warga asing ditahan sehingga 28 Mei.

Mohd Farhan berkata polis memandang serius kes pemalsuan borang kebenaran rentas negeri  sama ada membabitkan sindiket atau individu serta menjual borang berkenaan akan dikenakan tindakan setimpal.

Beliau turut mengingatkan bahawa semua borang kebenaran rentas hanya boleh diperolehi di Ibu Pejabat Polis Daerah dan balai polis berhampiran sahaja dan tiada pengeluaran mahupun penjualan borang seumpamanya di kaunter bas atau melalui pihak ketiga. – BERNAMA


Labuan Dilanda Jerebu | Sabah Post

LABUAN: Jerebu menyelubungi Labuan sejak semalam dengan bacaan Indeks Pencemaran Udara (IPU) pada tahap sederhana.

Walaupun hujan lebat pada awal pagi, bacaan IPU kekal pada tahap sederhana iaitu 88 semalam dan 58 setakat 4 petang ini.

Pengarah Jabatan Alam Sekitar Labuan Amir Hamzah Musa berkata keadaan itu berlaku disebabkan angin kencang yang membawa zarah-zarah halus dari luar Labuan.

“Pencemaran zarah halus adalah mikroskopik. Ia adalah zarah amat kecil yang boleh disedut dan tidak baik untuk kesihatan.

“Kami telah melakukan rondaan di sekitar pulau ini untuk memeriksa sama ada terdapat pembakaran terbuka atau kebakaran hutan namun tidak menemui sebarang insiden sedemikian,” katanya.

Amir menasihati orang ramai tidak melakukan pembakaran terbuka kerana ia adalah kesalahan di bawah Seksyen 29A atau 29B Akta Kualiti Alam Sekeliling 1974.

Bacaan IPU 0-50 dianggap baik, 51-100 sederhana, 101-200 tidak sihat, 201-300 sangat tidak sihat dan 301 ke atas adalah berbahaya.

Orang ramai terutama pemandu turut menyedari keadaan kualiti udara yang kurang baik.

“Saya menunggang basikal awal pagi semalam serta hari ini dan terkejut kerana jarak penglihatan yang rendah,” kata Michael Lim yang risau dengan keadaan itu kerana dia menghidap penyakit asma.

Fadillah Khalid pula berkata dia berdepan kesukaran melihat bola ketika bermain golf bersama rakan di Kelab Golf Antarabangsa Labuan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan 10 Operasi, Aktiviti Bagi Individu Lengkap Divaksin

KOTA KINABALU : Kerajaan Sabah membenarkan 10 operasi dan aktiviti bagi individu yang lengkap divaksin bermula Isnin ini (20 Sept), kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 itu berkata aktiviti sukan dan rekreasi bersentuhan fizikal melibatkan pengoperasian fasiliti terbuka dan tertutup dibenarkan, selain aktiviti kecergasan individu seperti senamrobik dan zumba dibenarkan dalam fasiliti dengan 50 peratus kapasiti atau tidak melebihi 30 orang, mana-mana lebih rendah.

Beliau berkata aktiviti ‘hiking’ dengan kapasiti 50 peratus atau tidak melebihi 30 orang di sesebuah kawasan juga dibenarkan, selain operasi pusat latihan maritim serta pusat latihan penerbangan.

“Kolam memancing juga dibenarkan dari 6 pagi hingga 6 petang dengan kapasiti sama, juga dibenarkan aktiviti kapal persiaran domestik di perairan Sabah dengan kapasiti 50 peratus. Bagaimanapun, semua aktiviti kelab malam dan pub masih tidak dibenarkan.

“Turut dibenarkan mesyuarat secara bersemuka dengan kapasiti sama dan pengoperasian pejabat swasta, mengikut pekerja yang telah divaksin,” katanya menerusi kenyataan malam ini.

Selain itu, Masidi berkata operasi kilang dan kedai minuman keras turut dibenarkan dan semua institusi pengajian tinggi di bawah kawal selia Kementerian Pengajian Tinggi (KPT), akan dibuka secara berperingkat.

Mengulas kes COVID-19 hari ini, sebanyak 1,395 kes dicatat dengan jumlah kumulatif 184,221 kes manakala kes sembuh ialah 1,775 orang dengan jumlah kumulatif 158,502 orang manakala 4,203 pesakit masih dalam rawatan. – BERNAMA


Tempahan Tiket Penerbangan Ke Kota Kinabalu Meningkat

KOTA KINABALU: Syarikat penerbangan Malaysia Airlines (MAS) mencatatkan peningkatan tempahan tiket ke Sabah selepas kerajaan negeri melonggarkan syarat ujian saringan COVID-19 kepada pengunjung datang ke negeri ini bermula 1 Disember.

Ketua Pegawai Eksekutif Kumpulan MAS, Kapten Izham Ismail, berkata penjualan tiket bagi penerbangan ke Kota Kinabalu adalah yang tertinggi untuk MAS sepanjang tempoh pameran

MATTA Fair yang berakhir, baru-baru ini.

Beliau berkata demikian kepada delegasi Sabah yang diketuai Menteri Pelancongan, Kebudayaan dan Alam Sekitar Negeri, Datuk Jafry Ariffin, dalam pertemuan yang diadakan di Akademi MAB di Petaling Jaya, Selangor, kelmarin.

Izham berkata, Sabah adalah hab penting bagi mereka dan MAS telah meningkatkan penerbangan mingguan ke Kota Kinabalu daripada 68 kepada 75 penerbangan dari November hingga Disember tahun ini.

Katanya, syarikat penerbangan terbabit juga akan menyambung semula perkhidmatan penerbangan antara Pulau Pinang dan Kota Kinabalu mulai 1 Disember ini.

Dengan sempadan antarabangsa dijangka dibuka semula tahun hadapan, MAS juga menyatakan persediaan mereka untuk membawa masuk pelawat antarabangsa ke negara ini dan seterusnya ke Sabah.

Sementara itu, Jafry berkata bahawa penjualan tiket penerbangan yang memberangsangkan itu adalah petunjuk bahawa pelancongan semakin pulih dan ramai rakyat Malaysia masih bersemangat untuk melawat Sabah.

“Kementerian dan Lembaga Pelancongan Sabah (STB), sentiasa bersedia untuk bekerjasama dengan MAS untuk mewujudkan semula penerbangan terus domestik dan antarabangsa ke Sabah.

“Kami menyasarkan untuk melihat ketibaan pelawat meningkat selepas sekian lama industri pelancongan terhenti dan ini tidak akan dicapai tanpa bantuan daripada syarikat penerbangan,” katanya dalam satu kenyataan, semalam. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirAsia Tawar 6 Juta Tempat Duduk Promosi

KUALA LUMPUR: Syarikat penerbangan tambang rendah utama Asia, AirAsia, menawarkan sebanyak enam juta tempat duduk promosi, termasuk tempat duduk dengan kadar sifar, ke pelbagai destinasi popular di Malaysia dan luar negara.

AirAsia berkata, pelanggan boleh menikmati tempat duduk promosi untuk perjalanan mulai 8 Mac 2020 hingga 1 Julai 2021.

“Tempahan dibuka kepada orang ramai dari 9 Mac hingga 15 Mac, 2020, manakala tempahan untuk ahli BIG dan BigPay bermula 8 Mac,” katanya dalam kenyataan.

Katanya, ahli BIG boleh menikmati penerbangan domestik dengan diskaun dari serendah RM12 satu hala untuk perjalanan dari Kuala Lumpur ke Johor Bahru, Pulau Pinang, Langkawi, Alor Setar dan Kota Bharu.

Ahli BIG juga boleh menikmati kadar serendah RM71 satu hala untuk perjalanan dengan AirAsia X dari Kuala Lumpur ke destinasi di luar negara, termasuk Fukuoka, Seoul dan Gold Coast.

Selain Jepun, Korea Selatan dan Australia, destinasi antarabangsa di bawah promosi itu termasuklah Thailand, Indonesia, Kemboja, Vietnam, India dan Taiwan.

Sementara itu, tempat duduk percuma boleh didapati apabila menempah pakej SNAP (penerbangan dan hotel) dari RM129 seorang.

Ketua Pegawai Eksekutif airasia.com, Karen Chan, berkata AirAsia memahami sentimen semasa pelanggannya dan ia menyediakan peluang yang mencukupi kepada orang ramai untuk menempah lebih awal bagi percutian yang berpatutan dengan tempoh perjalanan sehingga Julai 2021.

“Cara terbaik untuk merebut kadar terendah dan tawaran perjalanan dengan nilai terbaik ialah merancang dan menempah awal dengan BIG Sale 2020 terkini ini,” katanya. – Bernama


Rogol 3 Kali Anak Majikan, Buruh Ladang Dipenjara 40 Tahun & 24 Sebatan

SANDAKAN: Seorang buruh ladang kelapa sawit dihukum penjara 40 tahun dan 24 sebatan oleh Mahkamah Sesyen di sini, hari ini, atas kesalahan merogol anak majikannya.

Hakim Indra Ayub menjatuhkan hukuman itu selepas Mohd Ayub Darman, 25, mengaku bersalah atas tiga pertuduhan dibacakan terhadapnya.

Menurut pertuduhan pertama, tertuduh didakwa merogol kanak-kanak perempuan berusia 10 tahun tujuh bulan di sebuah ladang di daerah ini pada 15 November 2017.

Bagi pertuduhan kedua, tertuduh didakwa merogol mangsa sama pada 5 Jun tahun lalu di sebuah ladang di daerah ini.

Menurut pertuduhan ketiga, tertuduh didakwa merogol mangsa sama di dalam bilik tidur di sebuah kampung di daerah ini, 5 Oktober tahun lalu.

Bagi semua kesalahan itu, tertuduh didakwa mengikut Seksyen 376(2)(d) Kanun Keseksaan yang membawa hukuman penjara tidak kurang 10 tahun dan tidak lebih 30 tahun serta boleh dikenakan sebat, jika sabit kesalahan.

Tertuduh dihukum penjara 10 tahun dan enam sebatan bagi pertuduhan pertama, penjara 12 tahun dan lapan sebatan bagi pertuduhan kedua; serta penjara 18 tahun dan 10 sebatan bagi pertuduhan ketiga.

Mahkamah turut memerintahkan tertuduh menjalani hukuman dari tarikh dia ditangkap.

Terdahulu, tertuduh yang tidak diwakili peguam merayu hukumannya diringankan dengan alasan sudah menyesal dan berjanji akan berubah.

Bagaimanapun, Timbalan Pendakwa Raya, Mark Kenneth Netto, memohon hukuman setimpal dikenakan terhadap tertuduh kerana ia membabitkan kesalahan serius terhadap kanak-kanak.

Sementara itu, tertuduh dijangka didakwa di mahkamah sama, esok, atas tiga lagi pertuduhan mengikut Akta Kesalahan-Kesalahan Seksual Terhadap Kanak-Kanak 2017 dan satu lagi kesalahan memasuki Sabah tanpa pas sah.


Sekeluarga Cedera Dapur Steamboat Meletup

KOTA KINABALU: Empat sekeluarga termasuk dua kanak-kanak berdepan pengalaman mengerikan ketika menjamu selera apabila dapur memasak steamboat tiba-tiba meletup di sebuah restoran di Alam Mesra, di sini, malam tadi.

Dalam kejadian jam 9 malam itu, kedua-dua kanak-kanak terbabit terpaksa dihantar ke hospital oleh orang awam untuk mendapatkan rawatan segera.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 9.06 malam.

Katanya, sepasukan 13 anggota dan pegawai bersama jentera dan van Unit Bantuan Perkhidmatan Kecemasan (ERMS) dikerahkan bergegas ke lokasi kejadian.

“Sebaik tiba di lokasi kejadian, seorang wanita dilaporkan cedera di tangan manakala mangsa lelaki pula melecur di tangan dan luka di kaki.

“Kedua-dua mangsa terus diberikan rawatan awal sebelum dihantar ke hospital menggunakan ambulans,” katanya dalam kenyataan media, hari ini.

Menurutnya, pasukan operasi kemudiannya melakukan pemeriksaan lanjut bagi memastikan tiada lagi bahaya lain di lokasi.

Katanya, operasi terkawal pada jam 9.35 malam sebelum ditamatkan sepenuhnya enam minit kemudian. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kinabatangan Cari Ana Farhana Dan Ismail

KINABATANGAN: Ibu Pejabat Polis Daerah (IPD) Kinabatangan sedang mengesan pasangan suami isteri bagi menghadiri perbicaraan kes bunuh di Mahkamah Tinggi Sandakan pada 11 sehingga 14 April ini.

Ketua Polis Daerah Kinabatangan, Superintendan Dzulbaharin Ismail berkata, saksi berkenaan ialah Ana Farhana Musa, 34, dan suaminya, Ismail Santaro, 37.

Menurutnya, alamat terakhir kedua-dua saksi itu ialah Ladang Bukit Mas, Jalan Jeroco, Hup Seng Plantation Sendirian Berhad.

“Dua saksi itu diminta tampil bagi membantu memberikan keterangan bersabit kes mengikut Seksyen 302 Kanun Keseksaan yang dijadualkan berlangsung selama empat hari.

“Orang ramai yang mempunyai maklumat mengenai saksi terbabit diminta menghubungi Pegawai Penyiasat, Asisten Superintendan Razali Basa di talian 089-561890 atau 019-6217357.

“Maklumat juga boleh disalurkan ke mana-mana balai polis berdekatan,” katanya dalam satu kenyataan media, hari ini. – HMetro


Sabah Larang Rentas Daerah Ketika Sambutan Pesta Kaamatan

KOTA KINABALU: Sabah akan menguatkuasakan larangan rentas daerah bermula 27 Mei hingga 3 Jun ketika sambutan Pesta Kaamatan yang akan disambut pada 30 dan 31 Mei.

Bagaimanapun, Menteri Kerajaan Tempatan dan Perumahan Negeri, Masidi Manjun berkata, aktiviti rentas daerah mengikut zon dibenarkan semula mulai esok di seluruh negeri.

Kata beliau, zon-zon berkenaan terdiri daripada Zon 1, melibatkan Kota Kinabalu, Kota Belud, Ranau, Tuaran, Penampang, Putatan dan Papar; Zon 2, iaitu Beaufort, Kuala Penyu dan Sipitang, serta Zon 3, iaitu Kudat, Kota Marudu dan Pitas.

Turut terlibat adalah Zon 4 (Sandakan, Beluran, Kinabatangan dan Tongod), Zon 5 (Tawau, Semporna, Lahad Datu, Kunak dan Kalabakan), dan Zon 6 (Keningau, Tambunan dan Tenom).

Beliau berkata, kebenaran itu hanya diberikan selama 10 hari sehingga larangan rentas daerah dilaksanakan semula.

”Sepanjang tempoh itu, hanya Kota Kinabalu, Putatan dan Penampang dikategorikan sebagai satu daerah,” kata beliau ketika dihubungi.

”Dalam tempoh itu juga, pihak polis akan melaksanakan sekatan jalan raya (SJR) dan hanya pengguna jalan raya yang diberi permit oleh polis atau dokumen sah kebenaran rentas daerah saja yang akan dibenarkan meneruskan perjalanan ke daerah dituju.”

Masidi berkata, orang ramai dinasihatkan supaya tidak mengambil risiko untuk mencuba nasib merentas daerah kerana pihak polis akan mengarahkan mereka berpatah balik.

Kata beliau, larangan rentas daerah itu dilaksanakan untuk mengawal pergerakan individu dan mengurangkan kontak fizikal bagi membendung penularan Covid-19 di Sabah.

Terdahulu, beliau berkata jangkitan dalam kalangan ahli keluarga menjadi faktor kes Covid-19 di Kunak melonjak kepada 21 kes, hari ini.

Jumlah itu juga menjadi penyumbang terbesar kepada 87 kes baharu yang dicatatkan di Sabah hari ini, tambah beliau.

”Lain-lain daerah yang mencatatkan jumlah kes yang banyak adalah Kota Kinabalu sebanyak 18 kes, manakala Tawau dan Kalabakan masing-masing mencatat 12 kes.

Menurut Masidi lagi, satu kluster baharu turut direkodkan hari ini, iaitu Jalan Menteri di Kota Kinabalu, yang membabitkan pengunjung sebuah gereja dari Penampang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Azmin Calon Utama TPM, Kata Sumber

KUALA LUMPUR: Bekas menteri kanan Azmin Ali dikatakan calon utama untuk mengisi jawatan timbalan perdana menteri.

Sumber daripada Bersatu memberitahu FMT, perbincangan antara pemimpin Umno dan Bersatu diadakan semalam dan “semua menunjukkan Azmin sebagai timbalan perdana menteri”.

“Setelah mendengar semua pihak, Perdana Menteri Ismail Sabri Yaakob dikatakan bersetuju dengan keputusan itu.

“Sampai sekarang, nama Azmin masih kuat diperkatakan sebagai timbalan perdana menteri yang seterusnya,” kata sumber itu.

Katanya, Setiausaha Agung Bersatu Hamzah Zainuddin, yang juga bekas menteri dalam negeri, turut disebut-sebut sebagai calon TPM dikatakan tidak mempunyai sokongan sebanyak Azmin.

Sumber itu berkata, Azmin adalah pesaing utama kerana beliau membawa 10 Ahli Parlimen bersamanya daripada PKR dan dianggap “paling senior” untuk mengambil peranan dalam Bersatu.


Peter Anthony Diperintah Hadir Ke Mahkamah 24 Feb

KUALA LUMPUR, 12 Jan : Datuk Peter Anthony, yang sebelum ini diberi pengecualian kehadiran ke Mahkamah Sesyen di sini berhubung kes menggunakan dokumen palsu yang dihadapinya, diperintahkan hadir ke mahkamah pada sebutan kes akan datang pada 24 Feb depan.

Hakim Azura Alwi mengarahkan Peter, 50, hadir ke mahkamah pada tarikh itu selepas Timbalan Pendakwa Raya Wan Shaharuddin Wan Ladin memaklumkan, pihaknya tidak menerima sebarang permohonan daripada pihak pembelaan supaya kehadiran tertuduh dikecualikan.

“Tertuduh perlu hadir ke mahkamah pada sebutan kes akan datang, kerana setakat ini tiada pengecualian kehadiran dimasukkan oleh pembelaan. Saya juga tidak mahu tertuduh menggunakan ‘kemurahan hati’ mahkamah supaya kehadirannya dikecualikan,” kata Wan Shaharuddin.

Bekas Menteri Pembangunan Infrastruktur Sabah itu tidak hadir pada prosiding hari ini, selepas diberi pengecualian kehadiran daripada mahkamah.

Terdahulu, Wan Shaharuddin memaklumkan bahawa peguam yang mewakili Peter, Mohamed Haniff Khatri Abdulla tidak dapat hadir pada prosiding hari ini, atas masalah kesihatan.

“Encik Haniff memberi kebenaran kepada saya untuk menyebut bagi pihaknya, dan saya memohon tarikh sebutan baharu pada 24 Feb ini,” katanya.

Wan Shaharuddin dalam pada itu berkata, permohonan untuk memindahkan kes tertuduh dari Mahkamah Sesyen di sini ke Mahkamah Sesyen Kota Kinabalu, Sabah, telah diterima oleh pihak pendakwaan dan kes ditetapkan untuk sebutan di hadapan Penolong Kanan Pendaftar Mahkamah Tinggi, di sini pada 19 Jan ini.

Peter didakwa sebagai Pengarah Urusan Syarikat Asli Jati Sdn Bhd telah menggunakan suatu dokumen palsu sebagai tulen, iaitu surat Pejabat Naib Canselor Universiti Malaysia Sabah (UMS) bertarikh 11 Julai 2014.

Dokumen itu didakwa mempunyai pernyataan palsu kononnya UMS telah mengadakan kolaborasi dengan Syarikat Asli Jati Engineering, yang menyaksikan syarikat itu bersetuju membiayai dan mendirikan sebuah pusat Latihan Teknikal (M&E), serta pihak UMS menyokong penuh permohonan syarikat tersebut bagi melaksanakan kerja-kerja secara rundingan terus.

Kesalahan itu didakwa dilakukan di Pejabat Ketua Setiausaha Sulit kepada Perdana Menteri di Pusat Pentadbiran Kerajaan Persekutuan, Putrajaya pada 17 Julai 2014, mengikut Seksyen 468 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Peter turut didakwa atas pertuduhan alternatif, iaitu menggunakan dokumen palsu sebagai tulen membabitkan dokumen sama bagi membiayai dan mendirikan sebuah pusat M&E di tempat dan tarikh sama, mengikut Seksyen 471 Kanun Keseksaan, yang membawa hukuman penjara maksimum dua tahun atau denda atau kedua-duanya, jika sabit kesalahan.

Pada 11 Jun tahun lepas, Naib Presiden Parti Warisan Sabah itu didakwa di Mahkamah Khas Rasuah Kota Kinabalu, atas lima pertuduhan pengubahan wang haram lebih RM8.75 juta berhubung pembelian tanah Pihak Berkuasa Kemajuan Pekebun Kecil Perusahaan Getah (RISDA), dan dia juga dihadapkan ke mahkamah sama pada 18 Jun tahun sama, atas pertuduhan bersubahat dalam kes pecah amanah melibatkan pembelian tanah RISDA bernilai RM15,545,400. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Catat Kes Menurun, Satu Kematian Di Penampang

KOTA KINABALU: Kes positif baharu Covid-19 di Sabah menurun kepada 186 kes, dengan satu kematian dan satu kluster baharu.

Kluster baharu, iaitu kluster Jalan SEDCO, Tawau dikesan di sebuah kedai menjual makanan sejuk beku. Kluster ini mencatatkan sebanyak 14 kes positif setakat ini.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, satu kematian hari ini dilaporkan di Penampang.

Daripada 186 kes baharu hari ini, Kota Kinabalu dan Tawau mencatatkan kes tertinggi dengan 40 kes, diikuti Penampang (22), Sandakan (10), Kalabakan (10), Papar (9), Lahad Datu (8), Kudat (7), Tuaran (6), Ranau  (4), Keningau (4) dan tiga kes di Semporna Beluran dan Kuala Penyu.

Manakala, satu kes masing-masing di Kota Belud, Kunak, Tenom dan Beaufort.

Hari ini Kudat bertukar dari zon merah kepada zon jingga.

Masidi berkata, daripada 186 kes positif itu, sebanyak 109 kes dari saringan kontak rapat, saringan bergejala 31 kes, saringan kluster baharu dan kluster-kluster sedia ada 30 kes dan 16 kes adalah dari lain-lain kategori.

Sementara itu, sebanyak 219 kes pulih dilaporkan, dengan kumulatif kes sebanyak 33,790 kes. Dengan satu kematian hari ini, bilangan kumulatif kematian di Sabah adalah 259 kes.

Setakat ini, sebanyak 36,074 kes Covid-19 dilaporkan di Sabah dengan 1,557 kes aktif yang sedang menerima rawatan, iaitu 564 orang di hospital dan 993 orang di Pusat Kuarantin dan Rawatan Covid-19 (PKRC).

Terdapat 56 orang ditempatkan di Unit Rawatan Rapi (ICU) dan 16 orang memerlukan alat bantuan pernafasan. – BorneoToday


Shafie alu-alukan SPRM siasat GLC Sabah

KOTA KINABALU: Ketua Menteri Sabah, Datuk Seri Shafie Apdal mengalu-alukan Suruhanjaya Pencegahan Rasuah Malaysia (SPRM) menyiasat syarikat berkaitan kerajaan (GLC), Benta Wawasan Sdn Bhd di Tawau.

Bagaimanapun, katanya, ia bukannya tumpuan kerajaan negeri untuk menekankan siasatan ke atas semua GLC di Sabah yang berdepan masalah.

Sebaliknya, mereka mahu mencari punca utama masalah dihadapi GLC sebelum memulakan penstrukturan semula.

Presiden Warisan itu berkata, banyak GLC di Sabah menghadapi masalah kewangan, isu pengurusan dan ketirisan, antaranya Benta Wawasan yang merupakan anak syarikat Kumpulan Yayasan Sabah milik kerajaan negeri.

“Syarikat itu menjelaskan alasannya dan mereka sedang berusaha membetulkan perkara itu.

“Terpulang kepada agensi itu (SPRM), jika mereka mahu menyiasat,” katanya selepas melancarkan jersi dan pemain bola sepak Sabah musim 2019 hari ini.

Kerajaan negeri terdahulu dilapor menyalurkan RM750 juta kepada Benta Wawasan, tetapi kini tinggal RM30 juta.

Benta Wawasan turut diberikan tanah seluas 150,000 hektar untuk dimajukan, tetapi hanya 40,000 hektar digunakan, dengan 25,000 hektar ditanam kelapa sawit.

Shafie mempersoalkan apa yang berlaku kepada baki 110,000 hektar dalam satu acara dengan Benta Wawasan, semalam.

Katanya, beliau mahu memastikan semua GLC di Sabah berada dalam kedudukan kewangan yang sihat.

“GLC diwujudkan bukan hanya untuk menyediakan peluang pekerjaan, tetapi lebih kepada menghasilkan pendapatan untuk kerajaan negeri.

“Dalam usaha ini, kita kena tahu apa keadaan pengurusan GLC yang ada, bukan sahaja membabitkan Benta Wawasan, tetapi Warisan Harta, Yayasan Sabah serta banyak lagi GLC yang kita tahu punyai aset yang dulunya cukup banyak, tetapi saat ini kita tidak tahu mana aset ini.” – FMT


Perintah Berkurung Di ESSZone Dilanjutkan Sehingga 7 Disember

KOTA KINABALU, 21 Nov: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok akan dilanjutkan sehingga 7 Disember ini.

Pesuruhjaya Polis Sabah Datuk Omar Mammah dalam satu kenyataan hari ini berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata dengan berkuatkuasanya perintah berkurung itu, orang ramai yang tinggal di kawasan berkenaan dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan.

“Keperluan perintah berkurung diteruskan bagi memastikan kawasan perairan berkenaan tidak diceroboh oleh pengganas yang mengancam keselamatan para penyelidik menjalankan penyelidikan dan pelancong asing yang melawat pulau peranginan.

“Perintah berkurung ini juga bagi menjamin keselamatan dan kesejahteraan rakyat Sabah yang menjadi pengguna perairan dan mereka yang berada di daratan ESSZone,” katanya.

Beliau berkata perintah berkurung itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Beliau berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

Omar berkata semua Ketua Polis Daerah di ESSZone diberi kuasa bagi mengeluarkan permit kepada pemohon layak bagi tujuan aktiviti perikanan atau keperluan mendesak untuk melalui kawasan perintah berkurung.


Covid-19: Kes Positif Melonjak 378 Di Sabah Hari Ini

KOTA KINABALU: Saringan rumah ke rumah yang dilaksanakan di kawasan Perintah Kawalan Pergerakan Diperketatkan (PKPD) dan saringan kontak rapat menyumbang kepada peningkatan kes di Sabah hari ini.

Menteri Kerajaan Tempatan dan Perumahan, Datuk Seri Panglima Masidi Manjun menerusi ciapan Twitternya memaklumkan, kes baharu positif Covid-19 hari ini meningkat kepada 378 kes susulan usaha Kementerian Kesihatan Malaysia (KKM) menjalankan saringan dari rumah ke rumah di lokaliti PKPD.

Hari ini Kudat mencatatkan kes tertinggi ddengan 75 kes, diikuti dengan Papar 58 kes, Tawau (40), Sandakan (38) dan Kota Kinabalu (32).

Sementara itu, Lahad Datu (22), Penampang (16), Telupid (15), Sipitang (13), Tuaran (12) dan Nabawan (11) kes.

Dengan tambahan 378 kes itu, jumlah kumulatif kes Covid-19 di Sabah adalah 65,399 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tuduhan Palsu Dokumen, Nasib Peter Anthony Diketahui Esok

KUALA LUMPUR: Nasib bekas menteri pembangunan infrastruktur Sabah, Peter Anthony akan diketahui esok, sama ada dilepaskan atau disabitkan atas pertuduhan memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS).

Hakim Mahkamah Sesyen, Azura Alwi dijangka membacakan keputusan pada akhir kes pembelaan pada 9 pagi.

Pada 18 Feb lalu, pihak pembelaan menutup kes selepas mengemukakan tiga saksi dengan Peter sebagai saksi pembelaan pertama pada prosiding yang bermula 9 Feb.

Dua saksi lain ialah pembantu peribadi Peter, Imy Christopher, 36, dan pengurus forensik digital di Siaga Informatics Sdn Bhd, Nurul Aiman Azmail, 34.

Pada peringkat pendakwaan pula, 15 saksi termasuk bekas perdana menteri, Najib Razak; bekas ketua setiausaha perbendaharaan, Mohd Irwan Serigar Abdullah dan bekas ketua hakim negara, Zaki Azmi yang merupakan pengerusi lembaga pengarah di UMS (bagi tempoh 3 April 2013 hingga 31 Julai 2018), memberi keterangan pada perbicaraan yang bermula pada 5 April 2021.

Pada 14 Dis 2021, mahkamah memerintahkan Peter, 51, membela diri selepas mendapati pihak pendakwaan berjaya membuktikan kes prima facie terhadapnya pada akhir kes pendakwaan.

Mengikut pertuduhan, Peter sebagai pengarah urusan Syarikat Asli Jati, didakwa memalsukan surat Pejabat Timbalan Naib Canselor UMS bertarikh 9 Jun 2014, iaitu memasukkan pernyataan palsu dengan niat digunakan untuk tujuan menipu.

Perbuatan itu didakwa dilakukan di pejabat ketua setiausaha sulit kepada perdana menteri, bangunan Perdana Putra, Putrajaya antara 13 Jun dan 21 Ogos 2014.

Pertuduhan mengikut Seksyen 468 Kanun Keseksaan itu memperuntukkan hukuman penjara maksimum tujuh tahun dan denda, jika sabit kesalahan.

Pendakwaan dikendalikan Timbalan Pendakwa Raya, Wan Shaharuddin Wan Ladin bersama Haresh Prakash Somiah dan Francine Cheryl Rajendram manakala Peter diwakili S Devanandan. – BERNAMA


Siasat Ejen Ganggu ADUN Kerajaan Sabah – Azis Jamman

KOTA KINABALU: Pihak berkuasa perlu menjalankan siasatan segera terhadap pihak yang didakwa ‘mengganggu gugat’ ketenteraman Ahli Dewan Undangan Negeri (Adun) kerajaan Sabah.

Ahli Parlimen Sepangar, Datuk Mohd Azis Jamman berkata, ini berikutan gesaan daripada Ketua Menteri Sabah, Datuk Seri Panglima Mohd Shafie Apdal yang menyatakan laporan polis telah dibuat oleh Adun-Adun kerajaan. Beliau juga berharap agar siasatan terperinci dilakukan bagi mengenal pasti pihak yang menghantar mereka untuk mendesak serta mengugut wakil rakyat kerajaan.

Katanya, beberapa laporan polis telah dibuat termasuk beberapa bukti perbualan whatsapp antara ejen yang menganggu Adun kerajaan.

“Kita yakin pihak berkuasa di negara ini bersikap adil dengan mengamalkan integriti yang tinggi bagi menyelesaikan masalah ini dalam tempoh terdekat.

“Dalam tempoh sama kita difahamkan ada beberapa Adun yang ditemui pihak tertentu, malah ada yang masuk dalam rumah.

“Perkara ini bukan berlaku sekali sahaja, malah sudah berulang kali dan ini dilihat menggangu gugat ketenteraman individu terbabit,” katanya.

Beliau berkata demikian ketika merasmikan Majlis Pengagihan 90 ekor lembu korban kepada masjid serta surau di Dewan Undangan Negeri Karambunai (Dun) Karambunai dan Inanam dalam Parlimen Sepanggar, di Kampung Warisan Inanam di sini hari ini.

Mohd Azis berkata, beliau yakin Adun kerajaan di Sabah tetap berpegang kepada prinsip ‘Teguh dan Setia’ kepada Ketua Menteri Sabah sekaligus bermaruah untuk mempertahankan mandat yang diberikan rakyat dalam Pilihan Raya Umum ke-14 lalu.

Sementara itu, dalam perkembangan sama Adun Karambunai Azhar Matussin berkata, pihaknya akan berusaha untuk bekerjasama dengan Dewan Bandaraya Kota Kinabalu (DBKK) untuk memastikan tindakan bagi mewartakan Kampung Warisan, Inanam sebagai kampung yang sah  dalam tempoh terdekat.

“Kita yakin Ketua Menteri Sabah akan memberikan persetujuan serta kelulusan bagi memastikan kawasan tanah kampung Warisan Inanam ini akan diwartakan perkampungan yang sah sebelum menjelang PRU-15 nanti,”katanya.

Turut hadir adalah Pemimpin Pembangunan Masuarakat (PPM) Dun Inanam, Latip Mopuas mewakili Pembantu Menteri Kewangan Kenny Chua.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Juruterbang Myanmar mendaratkan pesawat tanpa tayar depan

YANGON: Seorang juruterbang Myanmar berjaya mendaratkan sebuah pesawat penumpang tanpa tayar depan, selepas gear pendaratan jet terbabit gagal berfungsi, kata penerbangan itu hari ini.

Ia insiden penerbangan kedua Myanmar minggu ini selepas sebuah pesawat Biman Bangladesh Airlines, tergelincir dari landasan akibat angin kencang di Yangon Rabu lalu menyebabkan 17 penumpang cedera.

Seorang pegawai memuji juruterbang terbabit selepas berjaya mendaratkan pesawat Embraer 190 di lapangan terbang Mandalay awal pagi tadi walaupun berdepan masalah teknikal. Tiada kecederaan dilaporkan.

“Juruterbang itu melakukannya dengan baik sekali dan kami sedang menyiasat punca insiden itu,” kata setiausaha tetap kementerian pengangkutan dan telekomunikasi, Win Khant.

Penerbangan kebangsaan, Myanmar National Airlines berkata dalam satu kenyataan, pesawat terbabit berlepas dari Yangon dan sedang menghampiri Mandalay apabila menyedari gear pendaratan jet berkenaan gagal berfungsi.

Juruterbangnya, Kapten Myat Moe Aung, terbang melintasi lapangan terbang terbabit dua kali bagi membolehkan pengawal trafik udara mengesahkan sama ada gear pendaratan pesawat berjaya diturunkan, kata penerbangan itu.

“Kapten mematuhi semua prosedur kecemasan termasuk membakar bahan api bagi mengurangkan berat ketika pendaratan,” katanya.

Rakaman menunjukkan tayar belakang pesawat mencecah landasan lebih dulu sebelum muncung pesawat direndahkan. Jet itu bergerak agak jauh di landasan menggunakan muncungnya, mengakibatkan ia berasap sebelum berhenti sepenuhnya.

Pihak penerbangan tidak menyatakan jumlah penumpang namun Embraer di laman webnya berkata pesawat itu mampu memuatkan antara 96 hingga 114 penumpang. – Reuters


Keahlian ADUN WARISAN Sokong Musa Terhenti Serta Merta

KOTA KINABALU: Semua ahli Parti Warisan Sabah (WARISAN) yang meninggalkan parti untuk menyertai bekas Ketua Menteri Sabah, Tan Sri Musa Aman, terhenti serta-merta tanpa dikenakan sebarang tindakan disiplin.

Setiausaha Agung, Loretto Padua, berkata tindakan itu perlembagaan parti di mana keahlian mana-mana Ahli Dewan Undangan Negeri (ADUN) gugur secara automatik apabila menyertai organisasi politik lain.

“Dalam hal ini mereka dianggap bergabung dengan Musa dan komplot beliau untuk menggulingkan pentadbiran kerajaan WARISAN Plus.

“Mereka dilihat di kediaman Musa dan tiada seorang daripada mereka yang menafikan pembabitan masing-masing,” katanya.

Loretto berkata, berdasarkan Artikel 3.3 Perlembagaan WARISAN, keahlian ahli parti itu terhenti dengan serta-merta apabila bergabung atau menjadi anggota parti politik lain di negara ini.

“WARISAN tidak berniat untuk mengambil semula mereka dan mendoakan yang terbaik untuk mereka di masa hadapan,” katanya.

Sebelum ini, media melaporkan Musa mendakwa memperoleh majoriti mudah bagi membentuk kerajaan negeri yang baharu.

Antara ADUN WARISAN yang dilihat bersamanya dalam gerakan itu adalah Datuk Hamisah Samad (Tanjung Batu), Datuk Osman Jamal (Balung), Datuk Bolkiah Ismail (Pitas), Datuk Masiung Banah (Kuamut) dan Datuk Muis Picho (Sebatik). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adik Rentung, Abang Melecur Dalam Kebakaran Rumah Di Tuaran

TUARAN: Seorang kanak-kanak rentung manakala abangnya melecur selepas rumah mereka musnah dalam kebakaran di Kampung Melisou Tenghilan awal pagi ini.

Dalam kejadian kira-kira pukul 5 pagi itu, Joshua Patrick, 4, ditemukan rentung manakala abangnya, Christen, 6, melecur di tangan dan kaki.

Seorang lagi mangsa, Mitah Diki, 64, turut mengalami kecederaan dan trauma.

Jurucakap Jabatan Bomba dan Penyelamat Malaysia (JBPM) negeri berkata, pihaknya menerima panggilan kecemasan pada pukul 5.06 pagi.

“Pasukan bomba dari Balai Bomba dan Penyelamat (BBP) Tuaran bergegas ke tempat kejadian dengan jarak sejauh 20 kilometer menggunakan dua jentera kecemasan Fire Rescue Tender (FRT) dan Unit Bantuan Perkhidmatan Kecemasan (EMRS) bersama 11 anggota termasuk seorang pegawai.

“Laporan  komander operasi menyatakan kebakaran melibatkan sebuah rumah jenis separuh kekal yang telah terbakar 90 peratus,” katanya dalam kenyataan itu.

Menurut bomba, mangsa yang cedera telah dihantar ke Hospital Tuaran menggunakan jentera EMRS untuk mendapatkan rawatan manakala mangsa yang rentung diserahkan kepda pihak polis.

“Operasi terkawal pada pukul 5.55 pagi dan tamat sepenuhnya pada 6.48 pagi. Punca kebakaran dan jumlah kerugian masih disiasat,” katanya.


Jangan Salahkan Orang Sabah, Yang Pukul Saya Bukan Anak Sabah – Papagomo

“Alhamdulillah, saya dah sampai KL. Saya nak minta kepada semua agar tidak salahkan orang Sabah,” itu reaksi Exco Pemuda UMNO, Wan Muhammad Azri Wan Deris ataupun lebih dikenali sebagai Papagomo sejurus tiba di Kuala Lumpur malam tadi.

Beliau mendakwa insiden malam tadi yang berlaku di lapangan terbang Kota Kinabalu dilakukan oleh segelintir penyokong Ketua Menteri Sabah, Datuk Seri Mohd Shafie Apdal.

“Isteri saya orang Sabah, call saya menangis minta maaf kerana saya dipukul. Saya cakap bukan salah orang Sabah dan tak perlu minta maaf. Mereka yang pukul saya di airport KK tadi penyokong Shafie Apdal. Mereka bukan anak anak Sabah. Anak Anak Sabah tak buat macam tu,” katanya.

Papagomo mendakwa beliau diserang oleh sekumpulan individu di dalam bangunan lapangan terbang kota kinabalu malam tadi.

Satu laporan polis dibuat oleh Papagomo di Balai Polis Setapak meminta pihak polis melakukan siasatan dan mengambil tindakan ke atas sekumpulan individu yang menyerangnya.

Terdahulu tindakan beberapa individu dalam video kekecohan yang tular  menimbulkan tanda tanya orang ramai mengenai tahap keselamatan di lapangan terbang berkenaan.

Sementara itu, Pemimpin NGO Islam Datu Akjan Datu Ali Muhammad turut membuat laporan polis terhadap Papagomo pada hari Ahad mendakwa beliau telah menghina Ketua Menteri Sabah Datuk Seri Mohd Shafie Apdal di Kimanis baru-baru ini.

Akjan mendakwa telah memukul Papagomo sebanyak tiga kali selepas beliau enggan memohon maaf atas tindakannya yang mengoyakkan poster Shafie dan memanggilnya pengkhianat.


SPRM Siasat Kes Beli Undi Awal PRN Sabah

KOTA KINABALU: Suruhanjaya Pencegahan Rasuah Malaysia (SPRM) Sabah kini membuka kertas siasatan terhadap dua anggota pasukan keselamatan yang ditahan kerana membawa sejumlah wang disyaki untuk ‘membeli’ undi.

Kedua-dua suspek dipercayai berperanan menerima dan mengagihkan sejumlah wang disyaki untuk ‘membeli’ undi buat seorang calon parti politik tempatan yang bertanding.

Mereka dikatakan menjadi ‘orang tengah’ untuk memberi wang kepada pengundi yang mengundi awal hari ini.

Sumber berkata, kes ini dirujuk oleh Polis Diraja Malaysia (PDRM) kepada SPRM selepas aduan diterima berhubung perkara ini.

Pengarah SPRM Sabah, S Karunanithy ketika dihubungi mengesahkan penahanan dua anggota keselamatan terbabit.

Beliau berkata, kes disiasat Seksyen 17 (a) Akta SPRM 2009 dan Akta Kesalahan Pilihanraya 1954.

Pesuruhjaya Polis Sabah, Datuk Hazani Ghazali, ketika dihubungi, mengesahkan dua anggota terbabit ditahan di Lahad Datu, semalam.

“Saya sahkan penahanan dua anggota keselamatan terbabit.

“Polis sudah menyerahkan mereka kepada SPRM untuk siasatan lanjut,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


NASA Bakal Bayar Anda RM74,939 Untuk Berbaring Selama Dua Bulan

Adakah anda sanggup dijadikan ‘bahan ujikaji’ dan menerima bayaran sebanyak £14,000 (~RM74,939)? Perkara yang perlu anda lakukan hanyalah baring di atas katil yang dibina khas dan menonton televisyen atau membaca buku selama 2 bulan. Nampak mudah sahaja kan?

NASA kini sedang mencari sukarelawan yang sesuai untuk eksperimen ini. Untuk pengetahuan anda, ujikaji tersebut dijalankan adalah bertujuan untuk menguji kesan penerbangan angkasa lepas ke atas tubuh manusia.

Hanya 24 sukarelawan sahaja yang akan dipilih dan tarikh penyertaan menjadi sukarelawan akan ditutup pada 24 Mei 2019 ini. Kajian tersebut akan bermula pada bulan September 2019. Bagi anda yang ingin menghantar permohonan, anda boleh email ke [email protected].

Akan tetapi, salah satu syarat permohonan adalah anda mesti tahu bertutur dalam bahasa Jerman berikutan kajian itu disertai oleh Agensi Angkasa Eropah (ESA) dan akan dijalankan di Pusat Aeroangkasa Jerman.

Malah, para sukarelawan yang terpilih nanti juga digalakkan untuk membuat permohonan secara dalam talian untuk belajar kemahiran baharu sepanjang kajian tersebut dijalankan. – TheVocket


Subsidi Petrol: Kereta RM30, Motor RM12 Sebulan

KUALA LUMPUR: Penerima Bantuan Sara Hidup (BSH) yang memiliki kenderaan 1600cc dan ke bawah dan kereta melebihi 1600cc yang berjangka hayat 10 tahun dan ke atas layak menerima Program Subsidi Petrol (PSP) seperti diumumkan kerajaan hari ini.

Menteri Perdagangan Dalam Negeri dan Hal Ehwal Pengguna Datuk Seri Saifuddin Nasution Ismail berkata, manakala kategori motosikal yang layak ialah motosikal 150cc dan ke bawah dan motosikal melebihi 150cc yang berusia tujuh tahun dan ke atas.

Katanya, kadar subsidi ialah RM30 sebulan bagi kereta dan RM12 sebulan bagi motosikal membabitkan seramai 2.86 juta penerima.

“Program subsidi petrol bersasar ini akan dilaksanakan pada Januari 2020 dan harga petrol RON95 akan diapungkan dan harga akan diselaraskan secara beransur-ansur.

“Program subsidi petrol ini akan menyalurkan bantuan tunai yang akan dikreditkan terus ke akaun

“Ini membabitkan tanggungan subsidi sebanyak RM65.4 juta sebulan,” katanya pada sidang media khas di kementeriannya di Putrajaya, hari ini.

Saifuddin berkata, untuk penduduk Sabah, Sarawak dan Labuan harga petrol RON95 kekal RM2.08, sekali gus tidak layak menerima PSP.

Katanya, prinsip bantuan yang hendak disampaikan oleh kerajaan ialah melalui pengagihan semula subsidi yang saksama dan penggubalan dasar berpandukan data yang diperoleh daripada data asas BSH dan Jabatan Pengangkutan Jalan (JPJ).

Orang ramai boleh mendapat maklumat lanjut mengenai PSP di laman web psp.kpdnhep.gov.my.


3.6 Juta Penerima BPR Fasa 3 Dapat Bantuan Selasa Ini – PM

PUTRAJAYA: Seramai 3.6 juta penerima Bantuan Prihatin Rakyat (BPR) Keluarga Malaysia Fasa 3 termasuk mereka yang diluluskan permohonan rayuan bakal menerima bantuan itu, mulai Selasa ini.

Perdana Menteri, Datuk Seri Ismail Sabri Yaakob berkata, bantuan yang melibatkan nilai RM2.82 bilion itu dijangka selesai dikreditkan ke dalam akaun penerima isi rumah dalam tempoh tiga hari sehingga 30 September ini.

Menurut beliau, untuk Fasa 3 ini, setiap penerima bakal memperoleh sehingga RM1,400, manakala penerima bayaran rayuan BPR akan menerima sehingga RM2,300.

“Ini termasuk bayaran BPR tambahan di bawah Program Strategik Memperkasa Rakyat dan Ekonomi Tambahan (PEMERKASA+) bernilai sehingga RM500 bagi setiap penerima mengikut kategori kelayakan masing-masing iaitu berdasarkan status perkahwinan, jumlah pendapatan isi rumah dan bilangan anak,” katanya dalam kenyataan hari ini.

Ismail Sabri berkata, pembayaran Fasa 3 itu adalah penyaluran penuh baki nilai yang sepatutnya diterima penerima BPR dan rayuan bagi meringankan beban mereka.

Beliau berkata, kerajaan terus komited dalam memastikan kesejahteraan Keluarga Malaysia, terutama kumpulan sasar yang terjejas akibat pandemik Covid-19 sentiasa terbela.

Jelas beliau, antara lain, beberapa bantuan tunai seperti Bantuan Khas Covid-19 (BKC) dan Bantuan Kehilangan Pendapatan (BKP)  diberikan kepada penerima yang layak dengan pembayaran bantuan itu dijadual disalurkan pada bulan depan hingga Disember tahun ini.

“Penerangan lanjut berhubung pembayaran BPR Fasa 3 ini akan diperincikan Kementerian Kewangan.

“Keluarga Malaysia boleh merujuk kepada soalan lazim (FAQ) di portal rasmi BPR  iaitu https://bpr.hasil.gov.my untuk mendapatkan maklumat lanjut,” katanya. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ditikam angkara garam

MOSCOW: Gara-gara berang masakannya dikritik kurang garam oleh suami, seorang wanita sanggup membunuh lelaki itu dengan menikamnya sekurang-kurangnya 35 kali.

Pasangan itu bertengkar selepas Slava Davydkin, 43, mengkritik masakan isterinya, Evgenia, 31, hambar kerana tidak meletakkan garam secukupnya ketika menghidangkan makanan kepada tetamu yang datang ke rumah mereka di daerah Penza, Russia.

Daily Mail memetik Jawatankuasa Penyiasatan Rusia berkata, pasangan itu bertekak disebabkan masakan hambar Evgenia yang dituduh Davydkin sebagai tanda wanita itu tidak menyayanginya.

“Pergaduhan itu semakin besar selepas tetamu mereka masuk tidur, apabila Evgenia diprovokasi suaminya berulang kali termasuk dipukul. Akibatnya Evgenia hilang sabar, lalu menikam suaminya ketika tidur menggunakan pisau memancing mangsa 35 kali.

“Dia kemudian menggerakkan tetamu lelaki mereka dan memintanya menghubungi ambulans,” katanya. – Agensi


COVID-19 Di Malaysia Dijangka Berakhir Awal Mei Ini – Kajian SUTD

KUALA LUMPUR: Satu kajian yang dilakukan oleh Singapore University of Technology and Design (SUTD) meramalkan penularan wabak COVID-19 yang ‘menggoncang’ dunia akan berakhir pada 6 Mei ini di Malaysia.

Data yang dikeluarkan oleh SUTD Data-Driven Innovation Lab itu pada Jumaat lalu adalah hasil penilaian dengan menggunakan model susceptible-infected-recovered (SIR) sekurang-kurangnya 97 peratus ke atas 28 buah negara termasuk Malaysia.

Model SIR digunakan untuk memodelkan penyebaran penyakit pandemik ini dengan penggunaan kalkulator grafik untuk memplotkan graf.

Sebelum ini model yang sama pernah digunakan untuk meramalkan beberapa penyakit seperti wabak Sindrom Pernafasan Akut Teruk (SARS) yang melanda dunia pada 2003 dan AIDS.

Menurut kajian itu, dunia hanya akan pulih sepenuhnya 100 peratus daripada virus COVID-19 pada 8 Disember manakala pada 29 Mei ini, peratusan jangkitan itu akan turun kepada 97 peratus.

Jangkitan wabak global di Amerika Syarikat (AS) yang paling teruk terjejas dengan 936,293 jangkitan selain 53,511 kematian dijangka berakhir pada 11 Mei.

Perkara itu mungkin daripada hasil penilaian terbaharu wabak tersebut yang kini menunjukkan penurunan di beberapa tempat.

Virus tersebut diramalkan berakhir di Singapura pada 4 Jun ini dengan 97 peratus penurunan  sementara di Itali  pada 7 Mei, Jepun (18 Mei), Indonesia (6 Jun), India (21 Mei), Mesir (19 Mei) dan Filipina (8 Mei).

Daripada graf tersebut, jangkitan COVID-19 di Qatar pula dijangka berakhir pada 26 Jun iaitu antara yang terlambat daripada 28 buah  negara itu.

Australia merupakan satu-satunya negara yang bakal menyaksikan kadar sembuh sepenuhnya 100 peratus pada 22 Mei, iaitu lebih awal daripada negara-negara lain di dunia.


COVID-19: Tawau & Lahad Datu Semakin Pulih

KOTA KINABALU: Penularan wabak Covid-19 di Tawau dan Lahad Datu, yang merupakan dua daerah paling teruk dilanda sebelum ini kini semakin pulih.

Menurut statistik terbaharu di Sabah, Tawau dilihat beransur pulih apabila hanya 16 kes aktif manakala 64 kes telah dilaporkan pulih.

Lahad Datu yang sebelum ini pernah merekodkan kes Covid-19 yang tertinggi di Sabah pada awal bulan Mac lalu kini hanya mempunyai lima kes aktif termasuk 37 pesakit yang sudah dilaporkan pulih daripada 43 jumlah keseluruhan.

Sehubungan itu, Kota Kinabalu yang juga merupakan zon merah turut menunjukkan perkembangan positif apabila hanya 13 kes aktif iaitu kes yang masih dirawat di hospital manakala 33 kes daripada 49 jumlah keseluruhan telah dilaporkan pulih.

Setakat ini, Sabah mencatat 315 kes dan daripada jumlah itu 251 telah dilaporkan pulih.

Pada 30 Mac lalu, Tawau diisytiharkan sebagai zon merah pertama Sabah apabila daerah itu mengatasi senarai bilangan kes positif di samping mencatatkan peningkatan ketara dalam kes.

Manakala pertambahan tiga kes baharu Covid-19 pada 18 April lalu menjadikan Lahad Datu mengikut jejak Tawau dalam zon merah.

Terdahulu, pada 21 Mac lalu, Tawau buat pertama kalinya mencatat kes tertinggi Covid-19 di negeri ini iaitu sebanyak 37 manakala Lahad Datu 32 kes.

Sehingga kini, Tawau kekal sebagai daerah yang tertinggi bagi kes jangkitan positif Covid-19.

Berdasarkan bilangan kes aktif semasa, kedua-dua daerah tersebut kini berada dalam zon kuning.

Sementara itu, Pengarah Kesihatan Negeri Sabah, Datuk Dr Christina Rundi berkata, Perintah Kawalan Pergerakan (PKP) telah banyak membantu dalam memaksimakan aktiviti kawalan dan pencegahan wabak pandemik Covid-19.

“PKP telah banyak membantu dalam memaksimakan aktiviti kawalan dan pencegahan Covid-19 dan ini berjaya melandaikan lengkung kejadian kes.

“Oleh yang demikian, pergerakan besar-besaran melibatkan pelajar institut pengajian tinggi (IPT) pulang ke kampung halaman harus dilaksanakan dengan sebaik mungkin bagi memastikan pencapaian setakat ini dapat dikekalkan demi kesejahteraan seluruh rakyat Sabah,”katanya.- BorneoToday


(VIDEO) Selepas Video Lucah, Rakaman CCTV Di Hotel Four Points, Sandakan Pula Muncul

PETALING JAYA: Satu rakaman video yang didakwa rakaman CCTV daripada sebuah hotel di mana Mohamed Azmin Ali dikatakan berada ketika kempen pilihan raya kecil Sandakan tersebar di media sosial hari ini, merancakkan lagi kontroversi yang didakwa melibatkan menteri hal ehwal ekonomi itu.

Video itu, yang turut dimuatnaik di YouTube, nampaknya diambil daripada beberapa sudut, memaparkan lif lobi dan apa yang kelihatan seperti koridor sebuah hotel.

Rakaman itu terselit kapsyen mengejek ketiga-tiga watak utama yang dikatakan antara mereka yang dilihat di kawasan sekitar: Azmin, setiausaha politik Hilman Idham, dan Haziq Aziz.

FMT belum dapat mengesahkan adakah beberapa individu yang disebutkan dalam video itu adalah mereka bertiga.

Haziq, yang juga ketua Pemuda PKR Santubong, menggemparkan negara bulan lepas dengan video pengakuan di mana dia mendakwa dia dan Azmin adalah 2 lelaki yang dirakam melakukan hubungan seks sejenis dalam beberapa video yang tular di media sosial.

Haziq mendakwa dia bersama Azmin di Hotel Four Points di Sandakan pada 11 Mei.

Azmin sekeras-kerasnya menafikan dakwaan itu, mengatakan ia sebahagian daripada konspirasi untuk menamatkan kerjaya politiknya.

Berdasarkan cap masa dalam video itu, rakaman tersebut selama 12 jam, dari tengah malam hingga tengah hari pada 11 Mei. – FMT


(VIDEO) Pesawat Bawa 100 Penumpang, Hilang Kawalan Rempuh Bangunan 2 Tingkat

Sebuah pesawat penumpang milik syarikat penerbangan Bek Air hilang kawalan dan terhempas ke bangunan dua tingkat ketika berlepas dari lapangan terbang Antarabangsa Almaty.

Kejadian ini disahkan oleh pihak berkuasa tempatan mengatakan bahawa pesawat yang dipenuhi 100 orang penumpang tersebut mengalami hilang kawalan secara tiba-tiba sebelum terjatuh. Setakat ini tiada laporan mengenai keadaan mangsa.

#Bekair plane crashes after take off from Almaty Airport #flight2100 #Almaty #Алматы pic.twitter.com/qx9HiKbjSn


Bom 450 Kilogram Tinggalan Perang Dunia Kedua Ditemui Di Labuan

LABUAN: Sebutir bom lama dipercayai tinggalan Perang Dunia Kedua, ditemui di pantai Pulau Daat, di sini, Rabu lalu.

Bom seberat hampir 450 kilogram itu ditemui kira-kira 200 meter dari pesisir pantai dengan sebahagian besar bom berkenaan tertanam di dalam pasir pantai.

Ketua Polis Daerah Labuan, Superintendan Muhamad Farid Ahmad, berkata bertindak atas laporan itu, sepasukan anggota Ibu Pejabat Polis Daerah (IPD) Labuan bersama anggota Unit Pemusnah Bom (UPB) bergegas ke lokasi untuk pemeriksaan.

Katanya, pemeriksaan lanjut mendapati bom berkenaan adalah bom lama (UXO) jenis Aerial yang sudah berkarat serta terdapat lubang di bahagian ekor.

“Bom berkenaan didapati sudah bercampur dengan air laut, terhakis dan didapati tidak lagi aktif.

“Bagaimanapun, siasatan lanjut mendapati bahagian ‘Fuse head’ dan ‘Booster’ masih melekat dalam badan bom dan perlu dimusnahkan mengikut prosedur,” katanya dalam kenyataan hari ini.

Muhamad Farid berkata, saiz bom berkenaan dianggarkan berukuran lebih satu meter dengan ukur lilit 1.5 meter serta berat hampir 450 kilogram.

“Susulan itu, polis mengambil langkah keselamatan dengan membuat kawalan di sekeliling objek yang ditemui dan dipasang pita keselamatan,” katanya.

Muhamad berkata, tindakan pemusnahan dijalankan anggota UPB IPD Labuan.

“Ketika tugas pemusnahan dilaksanakan, tiada kerosakan harta benda awam serta kecederaan berlaku,” katanya. – Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Aduh sakitnya badanku…’

Beijing: Pekerja kilang melalui pengalaman ngeri namun nyata masih panjang umur apabila 10 paku besi besar tertusuk pada badannya apabila sebuah mesin robotik secara tiba-tiba mengalami kerosakan.

Kejadian berlaku sewaktu mangsa dikenali sebagai Zhou, 49, sedang bekerja di tapak pembinaan di Fuzhou, China apabila paku besi berkenaan menembusi beberapa bahagian badannya.

Mirror melaporkan, mangsa bekerja pada lewat malam pada 4 Disember lalu sebelum besi berukuran panjang 30 sentimeter dan 1.5 sentimeter tebal jatuh hingga menembusinya.

Enam paku terbabit tertusuk di bahagian bahu dan dada manakala empat lagi menembusi pergelangan tangan dan lengannya.

Dia dihantar ke Hospital Xiangya dan berjaya diselamatkan selepas doktor mengeluarkan semua paku berkenaan. – Agensi